Sex and the City - Et forsoningsessay — Indput\nSex and the City - Et forsoningsessay\nAf Cecilie Bildstedfelt, stud.psych.\nDet er netop 20 år siden tv-serien om sex, parforhold og venindeskaber rullede hen over skærmen for første gang. For mit eget vedkommende kom Carrie Bradshaw og hendes tre veninder ind i mit unge pigeliv et par år senere og gav mig et indblik i en kvindeverden, som jeg dengang var for ung til selv at opleve, men var umådeligt nysgerrig på. Dengang kunne serien ses sent om aftenen på kabel-tv, eller også kunne man se den skive for skive på den samlede dvd-boks udformet som en lyserød skotøjsæske. Her til efteråret har jeg fået et abonnement til at streame alle seriens afsnit, og jeg har været helt og aldeles opslugt af gensynet med den – men det har ikke været lutter fornøjelse. Jeg vil betegne mig selv som en jævnt woke person, der gerne forlader dansegulvet, hvis der er R. Kelly på anlægget. Jeg læste et sted, at serien i dag kritiseres for at ”være det samme for feminisme, som sukker er for tandhygiejne”. Nu sidder jeg her og er en anelse bekymret for, at jeg har fået huller i tænderne.\nSå tilgiv mig, mens jeg her gør mit bedste for at navigere og finde mening i mine modsatrettede følelser omkring én af de største og mest succesfulde tv-serier fra årtusindeskiftet. I couldn’t help but wonder … hvad har Sex and the City egentlig givet mig, og hvad kan jeg bruge det til i dag?\nJeg bearbejder stadig min knuste forestilling om et arbejdsliv, hvor man kan leve af at sidde et par timer hver aften i en vindueskarm, ryge cigaretter og skrive et par linjer på sin computer, og hvor resten af min tid ville gå med at spise frokost med veninderne og gå til fede fester og ferniseringer. Men udover det ekstravagante og glamourøse selskabsliv i en af de mest spændende byer i verden, viste serien mig meget mere. Det virker (måske) banalt i dag, men dengang udvidede Sex and the City rammerne for den popkulturelle portrættering af kvinder, og særligt singlekvinder. Serien viste mig at single i 30-års alderen ikke betyder, at ingen vil have én, men at det er cool at bruge tid på at finde ud af, hvad man gerne vil, og hvem man gerne vil gøre det med. At en kvinde kan have andre prioriteringer end at blive gift og blive mor. At en kvinde kan være økonomisk uafhængig og forsørge sig selv - om end ”at forsørge sig selv” også kan betyde at bruge 40.000 dollars på sko. Det er ikke fordi jeg ser sko som en særlig fornuftig investering, men jeg kan godt se charmen i metaforen om at det sommetider er dødhårdt at gå i en singlekvindes sko, og at der skal specielle slags til for at gøre det en smule sjovere.\nDet, jeg elskede allermest ved serien, var, at den var god til at snakke om de små ting, vi måske ellers ikke vidste, hvordan vi skulle snakke om. Fra alt om dating, sexlegetøj og onani til at slå en prut i et parforhold. Serien kommer egentlig også vidt omkring i forhold til de store og eksistentielle ting i form af kvinder og alder, barnløshed, brystkræft, psykisk sygdom og den umulige balance mellem karrieliv og moderskab. Gennem seks sæsoner serverede serien tabubelagte emner for os, som vi kunne forholde os til gennem fire forskellige synspunkter på kvindelig seksualitet.\nSå langt lyder det jo meget godt! Men der er også skår i gensynets glæde, for der er flere elementer i serien, der ikke holder i dag. Jeg skal i det følgende nævne nogle af de værste, jeg har hæftet mig ved indtil videre. De mandlige karakterer er flade og endimensionelle stereotyper – men de er som sådan heller ikke seriens fokuspunkt, så det kan jeg tilgive. Men at Carrie betegner biseksualitet som ”a short layover on the way to Gaytown” er utilgiveligt. Ligesom Samanthas transfobiske behandling af de prostituerede, der hænger ud i hendes kvarter, er et grelt eksempel på, hvor tilbagestående vi har været i forhold til anerkendelsen af andre seksuelle orienteringer end den heteronormative. I dag springer den manglende etniske diversitet mig også i øjnene som et kæmpe problem. Jeg ville aldrig have tænkt over det, da jeg så serien første gang, for mennesker på film og tv var jo ”bare” hovedsageligt hvide - ligesom mig selv.\nLad os dvæle lidt i afdelingen for manglende diversitet. Jeg vil mene, at jeg har et forholdsvist sundt forhold til min krop, men jeg har nok altid været en lille smule på slankekur, selvom jeg er normalvægtig. Jeg er sikker på, at min indre teenager ville have haft det meget bedre, hvis der havde været andre slags kroppe end de tynde og veltrænede på skærmen. Sidst, men ikke mindst, kan jeg ikke købe den gennemgående præmis om at lykken er at finde sammen med en kompromisløs finansmand, som gentagne gange fucker op og knuser hjerter. Ærligt indrømmet, jeg tuder også hver gang Carrie og Mr. Big går fra hinanden eller finder sammen igen (igen, igen). Det er ren nostalgi og næring til urfortællingen om den skæbnebestemte eneste ene. Med al respekt, det føles jo meget rart… Men hvor ville jeg ønske, at serien kunne bryde med traditionel romantik og give os et spejl til vores ellers hjemløse følelser for alle de forhold og alt det, som ikke blev til mere – og at det også var godt nok.\nIkke mere brok for nu! Hvad kan jeg så bruge det hele til? Jeg hæfter mig ved de mange normative holdninger til seksuelle præferencer og tilbøjeligheder som serien rummer. Hvad man bør og ikke bør gøre i sengen og i samfundet som seksuelt væsen. I gensynet med Sex and the City bliver tid meget konkret og seksualitet kulturel. Tænk, at vi for 20 år siden stillede spørgsmålstegn ved, hvorvidt kvinder kan have sex ligesom mænd? Altså sex bare for fornøjelsens skyld? Det er da lige til at få gåsehud af!\nSå nu har jeg aftalt med mig selv, at jeg ser serien, såfremt jeg stadig bruger den til at blive klogere. Ikke klogere på universelle sandheder om kvindelig seksualitet, men som et øjebliksbillede anno 1998-2004, og hvilke udfordrende eller uholdbare forestillinger om kvinder og seksualitet, der herskede engang. Jeg kan endda lave lidt arkæologisk arbejde i forhold til min egen popkulturelle seksuelle opdragelse, og hvor nogle af mine egne uholdbare holdninger har rødder. Og det er netop den lidt uhyggelige, meget sværere, men ufatteligt vigtige opgave. Men åh, er det nu virkelig nødvendigt? Kan man ikke bare læne sig tilbage og nyde det? Tjoeh, det skal jeg ikke bestemme. Men måske venligt minde om at bruge tandtråd i ny og næ, for tidens tand er ubarmhjertig, og hvis du har sarte tænder ligesom mig, så kan det blive dyrt til sidst.\nHvor om alting er, beviste Sex and the City at tv-serier kan have kvindetemaer som omdrejningspunkt, hvilket er en arv, som vi i dag ser spændende og nye dimensioner af i serier som Girls, The Handmaid's Tale og Insecure. Jeg har lært, at Sex and the City er et kompliceret feministisk projekt med sine styrker og svagheder, og hvis du også har det en smule ambivalent med serien i dag, vil jeg minde dig om den vigtigste break up rule: Uanset hvordan dit hjerte bliver knust i gensynet med din gamle favoritserie, så kan du ikke klare det uden dine venner og veninder. Vend dine kritikpunkter næste gang over frokostbordet, og lad os alle blive klogere sammen.\nTema: ForførtCecilie Bildstedfelt December 5, 2018 MainComment\nEn psykologisk forførelse\nTema: ForførtAmanda Aaboe Bell December 5, 2018 Main\nForført af psykoanalysen\nTema: ForførtInger Lund Michelsen December 5, 2018 Main


tvseriemagasinet | Bloggers Delight ✕\nForsideAnbefalingerTop 5NyhederOm bloggen Arkiv\nDIVERGENT SOM TV-SERIE?!\nDivergent som tv-serie? For ti år siden, eller blot fem, havde det nok set ud som den store falliterklæring, at gå fra “the big screen” til tv. Faktisk ser det her måske heller ikke så godt ud… Den sidste film i Divergent serien klarede sig desværre ikke så godt i biografer verden over, og derfor er der nu snak om, at i stedet for at udgive filmen i biografen vil den blive vidst direkte på tv. Normalvis vil en film, der som Divergent lidt har mistet pusten, blive aflyst, som vi så det med fx. Det Gyldne Kompas eller The Mortal Instruments. Selv synes jeg, at det er et meget hæderligt forsøg, at prøve at redde franchisen på – den har nemlig stadig en herre stor fanskare. Og vi lever jo trods alt i en golden-age ift. tv-serieverdenen. Jeg er ret så sikker på, at den visuelle kvalitet som vi ser i film produktionen sagtens ville kunne følge med ind i tv-versionen. Men det ser desværre ikke ud til, at blive en glidende overgang.\nShailene Woodley genoptager nemlig ikke rollen som Tris. Hun har udmeldt, at hvis tv-planerne bliver en realitet, vil hun ikke længere deltage i franchisen. Og det er jo lidt fesent for en franchise, når den bærende rolle ikke længere er, at finde der i. Og det ser altså ud til, at en Divergent tv-serie bliver en realitet. Den er nemlig allerede, at finde på IMDB som The Divergent Series: Ascendant med en release date der siger d. 7. juni 2017.\nHvad bliver præmisset for serien? Egentlig ville det der skulle have været 4. del af Divergent filmene fungere som en pilot, og herfra vil en helt ny fortælling i samme univers have sit springbræt – altså en spin-off serie. Om karakteren Tris på kløgtigt vis bliver skrevet ud af sidste del af fortællingen eller om Woodley bliver erstattet af en anden skuespiller må tiden vise.\nGlæder du dig til Divergent som tv-serie eller er du skuffet over den ikke fortsætter på det store lærred?\nDu kan også følge TV-SERIE MAGASINET på de sociale medier, så du ikke går glip af nye indlæg\nShare on Facebook.Share on Twitter.Share on Google+Pin It!\tSkriv en kommentar\tNYT\tTV-SERIE MAGASINET\tSe indlæg\nKLOVNEGYS: “IT” TRAILER!\nDen længeventede trailer til IT er endelig kommet. Filmen er bygget på Stephen King klassikeren af samme navn. I rollen som klovnen Pennywise er Bill Skarsgård, lillebror af Alexander Skarsgård og søn af Stellan Skarsgård. Bill er kendt i rollen som Roman Godfrey i tv-serien Hemlock Grove, som havde en levetid på 3 sæsoner og kan streames på netflix.\nHvad synes du om traileren? Skal du ind og se IT i biografen?\nShare on Facebook.Share on Twitter.Share on Google+Pin It!\t2 kommentarer\tNYT\tTV-SERIE MAGASINET\tSe indlæg\nMAGTLIDERLIG PRÆST OG COWBOY ENGLE\nSerien Preacher havde sidste år premiere med store forventninger. Den blev i mange medier beskrevet som den nye The Walking Dead franchise. Hvor dén sammenligning kommer ind i billedet er nok grundet begges series baggrund som comic books, men der stopper lighederne også. Hvor den dystre stemning i The Walking Dead ofte kræver, at seeren tager dens karakterer og handling seriøst, er Preacher i stedet fyldt med en masse komiske øjeblikke, som tillader seeren at tage lidt mere let på de ellers ofte tragiske handlinger i serien.\nSerien foregår i Texas og handler om den gudforladte præst Jesse Custer (bonus info: navnet er et anagram for Secret Jesus), der bliver besat af en mystisk kræft, som er undsluppet fra himmelen. Det får dog ikke lov til at gå ubemærket hen, da to engle forklædt som cowboys dukker op i hans sogn og forlanger han aflevere hans nye evner tilbage.\nEn rigtig god grund til, at give serien en chance er det gode cast. Dominic Cooper, kendt fra Mamma Mia og som Tony Stark i Marvel franchisen, spiller hovedrollen som Jesse Custer. Det er rart, at se Cooper, som ellers tidligere har været kendt for lette og sympatiske roller, spille en mere triviel og mørk karakter som præsten Jesse, og han gør det rigtig vellykket. Så er der den irske Ruth Negga, som i øvrigt var Oscar-nomineret for bedste kvindelige hovedrolle for hendes præstation i filmen Loving. Hun indtager en af de mere seriøse roller, Tulip, i serien, hvis hårde scener ikke er præget af comic relief, som ellers er en karaktiesrende del af serien. Det gør også, at man som seer bliver rigtig nysgerrig på, hvorfor stemningen omkring hende er så markant anderledes. Joeseph Gilgun spiller vampyren Cassidy (ja, der er sgu også vampyrer med! Men indtil videre ingen varulve, for en gangs skyld). Han har tidligere gjort det bragende godt i This Is England franchisen og hans debut i en større serie som Preacher har været længe ventet. Han gør det også godt her, Cassidy er en spøjs karakter, som man som seer hele tiden gerne vil se noget mere til. De to engle-cowboys er en klassisk Gøg og Gokke duo, og spilles af Anatol Yosef (kendt fra Boardwalk Empire) og Tom Brooke.\nAlt i alt er serien et skud værd. Handlingen er meget original og med de komiske elementer bliver man ført let gennem afsnittene. Den er heller ikke lav på spænding, som det mystiske plot hele tiden bringer med sig. 2. sæson har premiere d. 19 juni, så du har god tid til at få indhentet 1. sæson. Hvis du allerede har set Preacher må du meget gerne smide en kommentar om din mening.\nTak for at læse med. Du kan se Preacher på Viaplay. Du kan også følge TV-SERIE MAGASINET på de sociale medier, så du ikke går glip af nye indlæg\nShare on Facebook.Share on Twitter.Share on Google+Pin It!\tSkriv en kommentar\tANBEFALINGER\tTV-SERIE MAGASINET\tSe indlæg\nTOP 5 FACTS OM SUPERNATURAL\n1. Historien er efterfølgende seriens succes blevet adopteret af tegneseriegenren. Det er blevet til 6 comic books som udgør en miniserie. Her følger man John, Sam og Dean i en yngre version, hvor deres historie før tv-seriens start bliver udforsket. Jeg har ikke selv læst nogen af disse tegneserier, men hvis du har så smid en kommentar og fortæl hvad du synes om dem! Er konceptet vellykket?\n2. Sam og Dean blev til i sidste øjeblik. Oprindeligt havde seriens skaber, Eric Kripke, forestillet serien udspille sig med en ugebladsjournalist som hovedpersonen der rejste fra by til by og skrev om de overnaturlige begivenheder\nhan mødte på sin vej. Det var en idé Kripke havde gået med i 10 år, men da han prøvede at sælge idéen til et tv-selskab var de ikke begejstrede, og derfor ændrede han i sidste øjeblik omdrejningspunktet til to brødre der sammen\njager det overnaturlige og med den idé kunne serien få lov at blive til.\n3. Serien laver referencer til dens fan-fiction. Det er ikke kun tegneseriegenren fortællingen om Winchester-brødrene er blomstret videre i, men også fan-fictiongenren har fået sit tag. En stor del af seriens fan-fiction går på, at kreere romantiske parringer mellem karakterene, som ellers ikke ses i serien. Her kan man læse om romancer mellem Sam og Castiel (Sastiel), Dean og Castiel (Destiel) og ja, endda imellem Sam og Dean (som kaldes Winchest, et wordplay på Winchester og incest). Og det er vidst meget fint, at den sidste parring aldrig har fundet sin vej ind i serien.\n4. Biroller skal give spænding. Forfatterne bag showet er godt klar over, at seerene ofte ikke finder det troværdigt når Sam og Dean udsættes for fare, da de som hovedpersoner næppe er i reel fare for at blive dræbt. Derfor har showet undervejs introduceret os for sympatiske biroller, hvis skæbner de kan tillade sig at behandle en tand mere skødesløst og det bidrager derfor også med en masse spænding til plottet.\n5. Eye of the Tiger. Fact nummer 5 er ikke så meget et fact, som det er underholdning. I afsnit 6, sæson 4 – “Yellow Fever” – er der en scene, hvor Sam (Jared Padelaci) afbryder Dean (Jensen Ackles) mens han giver den gas til “Eye of the Tiger” i Impalaen. Da scenen skulle filmes valgte Jared, at lade være med at afbryde Jensen for at se hans reaktion og det resulterede i denne sjove video.\nTak for at læse med. Du kan se Supernatural på Viaplay. Du kan også følge TV-SERIE MAGASINET på de sociale medier, så du ikke går glip af nye indlæg\nShare on Facebook.Share on Twitter.Share on Google+Pin It!\tSkriv en kommentar\tTOP 5\tTV-SERIE MAGASINET\tSe indlæg\nTOP 5 FACTS OM DOWNTON ABBEY\n1. Kostumerne har en ilde lugt da der ofte er tale om ægte kjoler fra 1910’erne og 1920’erne. De er derfor for skrøbelige til sæbe og vask, og med så mange år på bagen kan man nok kun gisne om deres specielle odør. (Så forstår man nok bedre det mugne udtryk på Mr. Carson)\n2. Den store aldersforskel mellem Mr. Bates og Anna var oprindeligt ikke meningen. Casterne gik efter en ældre skuespillerinde til rollen som Anna, så romancen til Mr. Bates ville være mere alderspassende. Heldigvis var de så vilde med søde Joanne Frogatt, at hun fik rollen.\n3. Dronning Elisabeth er fan! Serien har i sandhed et bredt publikum og det er Dronningen et godt bevis på! Efter sigende er hun trofast fan, har besøgt Highclare Castle hvor Downton Abbey bliver filmet og så er hun glad for, at udpege faktuelle fejl i serien. Man er vel kritiker.\n4. (SPOILER) Historien om Mr. Pamuk er bygget på virkelige hændelser! Du husker nok den tyrkiske diplomat der besøgte Downton og endte i Lady Mary’s seng for derefter at dø midt i akten. Seriens skaber har indrømmet, at dette er bygget på en vens grandtante’s fortællinger i hendes dagbog. Lidt langt ude, men ikke det mindre uhyggeligt. Her fortæller hun hvordan huset fik fint besøg af en diplomat, som endte i sengen med en af huset’s ungmøer og døde i selvsamme akt, hvorefter kvinderne i huset måtte udrede den uheldige situation og få liget ud af værelset.\n5. Der kom næsten ramaskrig da en plastikflaske optrådte på et portræt af Robert Crowley og Lady Edith. Det var nu en meget uskyldig fejl – en havde glemt sin vandflaske det forkerte sted. Men når billedet skal forestille en far og datter i starten af 1900-tallet bliver et ellers højtideligt portræt ret komisk og fejlen gik ikke ubemærket hen i den britiske presse.\nDet udskældte billede – vandflasken ses til højre på kaminen\nDe var dog ikke for fine til at anderkende deres fejl\nTak for at læse med. Du kan se Downton Abbey på Netflix.\nShare on Facebook.Share on Twitter.Share on Google+Pin It!\t2 kommentarer\tTOP 5\tTV-SERIE MAGASINET\tSe indlæg\nTOP 5 “SLÅ-HJERNEN-FRA”-SERIER\n1. The Office Du har sikkert hørt om serien før, og hvis du ikke har givet den et skud endnu kan den varmt anbefales. Man følger hvad man ellers skulle tro var en grå dagligdag på et kontor der sælger papir, men chefen uden situationsfornemmelse gør sit for at peppe stemningen op. Det er ikke altid vellykket og fører tit til nogen tåkrummende situationer, hvor man hellere vil kigge alle andre steder hen end på skærmen. Du kan streame serien over HBOnordic.\n2. Cuckoo Denne britiske komedieserie er virkelig gået ufortjent hen under radaren. En ung pige vender hjem fra sit sabbathår i Thailand – og med sig har hun sin nye husbond Cuckoo. Cuckoo, som spilles af Andy Samberg, er en new-age amerikaner, hvilket er et kæmpe miss match til det stille rækkehus liv i England. Hvad der er specielt sjovt, at følge med i, er hvordan faren håndtere denne situation og han bliver genialt spillet af komikeren Greg Davies (generelt har serien et cast med en god sans for komik). Serien kan streames over netflix.\n3. The Mindy Project Denne serie retter sig meget mod et ungt publikum der er specielt glade for popkultur, ligesom sin hovedperson Mindy. Mindy Kaling brød først igennem i The Office, og har efterfølgende fået sin egen TV-serie i rollen som Mindy Lahiri. Her følger man hende i hendes liv som en ung, selvoptaget gynækolog i jagten på kærlighed. Serien er stærkt præget af Kaling’s komiske talent og er derfor fyldt med sjove og kække kommentarer, der er svære ikke at sætte pris på. Serien kan streames på HBOnordic.\n4. Blue Mountin State Denne serie er bestemt ikke rettet mod et (for) ungt eller blufærdigt publikum. Man følger et college football hold, der går mindst lige så højt op i fest, rusmidler og damer, som de gør i deres sport. Der er meget drengerøv over denne serie og har mange stærke ligheder med American Pie – specielt karakteren Thad kan tolkes som en Stifler 2.0. Hvis du er til den slags humor er denne serie hylende morsom. Blue Mountin State kan streames over netflix.\n5. The Inbetweeners Hvis du har set Scoreturen er du også bekendt med disse 4 drenge. Serien er mindst lige så underholdende som filmene, hvor man følger de fire drenge igennem deres svært akavede skolegang. Der er nok mange der kan nikke genkende til at have gjort pinlige ting i sine teenageår i stræben på at være lige så sej som de andre, men sjældent er det set mislykkedes så stort som det konstant gør for Will, Simon, Jay og Neil. Igen er dette en serie, hvor man tit føler sig nødsaget til at kigge væk fordi situation på skærmen er ulideligt pinlig. Du kan streame serien over netlflix.\nHVAD BLEV DER AF TERRA NOVA?\nEr jeg den eneste der stadig ikke er ovre Terra Nova’s alt for korte levetid? Den ambitiøse TV-serie fra 2011, som både indeholder dinosaurer, tidsrejser og masser af intriger, holdte nemlig kun én sæson. Og det var sgu synd. Terra Nova er stadig en af de dyreste tv-serie, som nogensinde er lavet og er produceret end ingen ringere end Steven Spielberg. Serien følger den smukke Shannon familie (se billede oven over!) der bor i år 2149, som er ved at bukke under for forurening og overbefolkning. Heldigvis bliver de, som nogle af de få priviligeret, tilbudt en rejse 85 millioner år tilbage i tiden, hvor et lille kolonisamfund af tidsrejsende er ved at starte på ny. Det skal dog vise sig, at fare større end dem de forlod lurer under overfladen. Men hold nu fast! Det her lyder meget sci-fi- og actionspækket – hvilket serien heller ikke vil snyde dig for – men man skal endelig ikke overse, at serien faktisk er en rendyrket soap opera. Den er trods de store skyts nemlig ikke sky for at beskæftige sig med emner som teenagekærlighed, familiedrama, et nærmest vulgært display af følelser og et tungt forbrug af cliffhangers. Og hvis man her kan se gennem fingre med det til tider dårlige skuespil, ja så har vi jo faktisk en rigtig underholdende serie (med dinosaurer!). Selvom vi kun blev beriget med 1 sæson er den bestemt stadig din tid værd. Historien er fangende og kan faktisk være utroligt uforudsigelig. Og trods det ovennævnte dårlige skuespil, så bliver vi faktisk også introduceret for nogen karakter man på kort tid kan investere sig i.\nSå hvor blev serien af? Desværre var de 4 millioner dollars den kostede at producere per afsnit for meget for FOX, som stod for omkostningerne. Da der stadig var stor interesse i en sæson 2 blev serien kastet rundt til andre kanaler, men blev desværre aldrig købt. Jeg er som sagt stadig i sorg over den alt for tidlige bortgang. Serien er en af dem man godt kan tillade sig at slå hjernen lidt fra under og stadig føle en stor indlevelse, og jeg lever stadig i et (desværre nok falsk) håb om en sæson 2.\nDu kan se Terra Nova over netflix\nGAMMEL KLASSIKER TILBAGE PÅ SKÆRMEN\nD. 21 maj 2017 vender en rendyrket kultserie tilbage på skærmen, nemlig Twin Peaks. Til læseren som ikke er bekendt med Twin Peaks, kan jeg fortælle, at det er en amerikansk serie, som var på skærmen fra 1990 til 1991. Og nej, det er ikke lang tid, for en serie der angiveligt skulle være en “klassiker”. En primær grund til dens korte levetid på skærmen, var dets store fald i seertal under seriens 2. sæson – et fald der skyldes seriens udviskede linjer mellem genre. Serien startede nemlig som en god gammeldags krimiserie; den unge Prom Queen Laura Palmer bliver fundet livløs på en strand i den lille nordamerikanske by Twin Peaks og FBI agent Cooper – en karakter der ofte bliver distraheret fra plottet, når først han bliver serveret en kop kaff’ – bliver sat på sagen. Igennem serien lære man en smuk by og dens finurlige indbyggere at kende. Og mens serien skrider frem begynder den, at eksperimenter med adskillige sci-fi elementer, som gjorde meget for en spændende og indtil da uset form for fortælling på TV, men desværre lidt for gode seertal. Men den eksperimenterende måde, som serien udnytter forskellige genre til en udfordrende historiefortælling, de elskelige karakterer og den skide gode kaffe agent Cooper altid plaprer løs om, har med årene tilegnet sig en fanbase ude af proportioner og kan 27 år efter sit første afsnit prale af en IMDB score på 8,9.\nOg hvad har kerneseeren at se frem til? Det er stadig David Lynch og Mark Frost der står bag serien, så jeg har stor tillid til, at vi får en serie i samme karakter som vi kender den. Vi er desuden super heldige med, at flere store karakterer vender tilbage spillet af de samme skuespillere, heriblandt Dale Cooper (Kyle MacLachlan), Shelley (Mädchen Amick) fra dineren, Laura Palmer (Sheryl Lee), sekretæren Lucy (Kimmy Robertson), bad boy Bobby Briggs (Dana Ashbrook), Big Ed (Everett McGill), Dr. Jacoby (Russ Tamblyn) og sidst, men ikke mindst LeLand Palmer (Ray Wise). Alle disse står til at medvirke i alle 18 afsnit, men vi vil også se små gensyn med velkendte ansigter, bl.a. The Log Lady, James Hurley og Audrey. Derudover er der også flere tilføjelser til rollelisten, herunder Amanda Seyfried, Tim Roth og Michael Cera, som alle er kendt for at spille sære roller og er dermed oplagte valg til Twin Peaks. Og som et ekstra stykke kirsebærtærte til kaffen, så skulle det første afsnit efter sigende vare hele to timer.\nHvis man har set de to første sæsoner af kult-klassikeren, er man helt sikkert efterladt med en fornemmelse af, at serien stillede flere spørgsmål end den kunne nå at svare på blot 2 sæsoner, og må derfor være godt tilfreds med endelig at kunne få afrunding på disse! Vil du se eller gense Twin Peaks kan den streames på HBO nordic. Det vides endnu ikke om den nye sæson bliver vist af en dansk streaming tjeneste eller TV-kanal, men giver besked så snart det vides!\nShare on Facebook.Share on Twitter.Share on Google+Pin It!\t2 kommentarer\tANBEFALINGER\tTV-SERIE MAGASINET\tSe indlæg\nTV-SERIE MAGASINET\tHej med dig!\nEr du også bidt af en gal TV-serie? Så er du havnet på den helt rigtige side af internettet - og er det ikke altid en lettelse, at få at vide?\nDenne blog beskæftiger sig med alt den kan komme omkring indenfor serieverdenen og lidt ekstra. Her kan du læse om anbefalinger, nyheder og selv komme med gode idéer til indlæg eller stille spørgsmål. Arkiver\tmarts 2017 (7)


JERNESALT - grosboel2\nARTIKEL FRA JERNESALT - 11.6.04.\nPræstens tro eller folkekirkens dogmer?\nOmtrent på årsdagen for starten på det biskoppelige tilsyn med præsten i Taarbæk, der åbent har erkendt at han ikke tror på den Gud han ellers selv søndag efter søndag bekender sig til i kirkens faste ritualer, har biskop Rebel mundtligt meddelt præsten, at han har valget mellem at gå selv eller blive suspenderet - og i sidstnævnte tilfælde få en tjenestemandssag på halsen der kan medføre hans afskedigelse.\nGrosbøll har onsdag ladet offentligheden forstå, at han ikke har tænkt sig at forlade embedet frivilligt - og allerede torsdag middag kunne Rebel meddele, at hun har fritaget sognepræsten for tjenesten og bedt kirkeministeriet indlede tjenestemandssag mod ham. I biskoppens pressemeddelelse anføres at hun efter et års skærpet tilsyn med Grosbøll, men især på grundlag af en række offentlige udsagn fra præstens side i den senere tid, herunder en bestemt prædiken må konstatere, at "pastor Grosbøll har tilsidesat folkekirkens bekendelsesgrundlag, undergravet embedets agtelse og tillid, tilsidesat tjenstligt pålæg og skabt dyb forvirring om folkekirken". (Af prædiken 16. maj, offentliggjort i Kristeligt Dagblad 22. maj).\nTrods den lokale menighedsrådsformands lynhurtige påstand allerede tirsdag om pres mod biskoppen fra kirkeminister Tove Fergos side kan det roligt siges, at sådan fungerer folkekirkens system slet ikke. Ingen har for så vidt fra sagens begyndelse været i tvivl om ministerens klare holdning om, at en præst ikke hører hjemme i folkekirken, hvis han ikke tror på bekendelsesskriftens Gud. Ingen kan heller være i tvivl om at mange biskopper, provster og præster i landet er enige i dette standpunkt. Det viser også et rundspørge til mange af landets præster efter biskoppens sidste skridt.\nMen det er biskoppen der er tilsynsførende og hende der på grundlag af sit skærpede tilsyn og udviklingen i sagen har draget den slutning, at hun "som tilsynsførende biskop ikke længere kan tage ansvaret for præstens virke i sit embede" og derfor overlader hvad der videre skal ske til ministeriet.\nFortsatte samtaler med præsten anser biskoppen altså for formålsløse, fordi han ikke alene reelt står ved sine gamle meninger hvad det principielle indhold angår, men så at sige fremturer i sine provokationer ved specielt i sin prædiken den 16. maj at have udtalt: "Så hvis guds vilje skal ske, hvis retfærdigheden skal ske fyldest, er det os der råder for den. Gud har abdiceret til fordel for sin søn og dermed til fordel for os. Der er altså ikke længere nogen himmelsk garanti eller indgribende magt, der er kun det gudsrige der lykkes ved os og mellem os. Så lykkes det ikke, er der intet."\nBiskoppen ser rigtigt, når hun opfatter dette som en klar undsigelse af alt det folkekirken står for. Man kan undre sig over hendes fremgangsmåde i sagen. Herunder over, at hendes skærpede tilsyn ikke har omfattet en løbende vurdering af præstens prædikerner, men først en vurdering når den udslaggivende prædiken blev offentligt refereret i en avis. Og man må også undre sig over, at præsten fik besked om sine definitive valgmuligheder mundtligt. Men hendes reaktion er fuldstændig logisk - og en hvilkensomhelst anden reaktion ville være en ren og skær falliterklæring. Omvendt kan præstens og menighedsrådsformandens undren kun karakteriseres som fuldkommen naivitet - på højde med dagbladet Politikens fuldkomne begejstring over sagens udvikling.\nDet er nu op til kirkeministeriet (og statsministeren) at afgøre hvad der videre skal ske, det vil sige om det skal blive en læresag via en provsteret om den reelle undsigelse af kirkens bekendelsesgrundlag eller en snæver tjenestemandssag om den formelle pligtforsømmelse der skal afgøre Grosbølls tilknytning til folkekirken, altså jura eller teolog. En ren tjenestemandssag kan kun beklages, fordi den åbenlyst og direkte vil udstille folkekirkens store aktuelle svaghed, at den ikke tør stå fast på sine officielle dogmer og officielle dogmefortolkning, og det netop på et tidspunkt hvor den religiøse interesse blandt almindelige mennesker er meget stor og hvor konkurrencen fra en entydig og yderst dogmatisk islamisk religion samtidig er ganske betydelig.\nSagen drejer sig jo slet ikke om, hvorvidt Grosbøll skal have lov til at sige højt hvad han faktisk tænker, og hvad mange af hans kolleger inderst inde også mener, og hvad mange kirkegængere og almindelige kristne sandsynligvis også mener. Nej, den drejer sig om hvorvidt en mand der åbenlyst tilkendegiver at han hverken tror på Gud eller Kristus, men alene på det gudsrige mennesket selv kan skabe, kan være præst i folkekirken eller ej. Det vil igen sige, at den drejer sig om, hvorvidt folkekirken er en prædikestol for alle og enhver - inklusive dem der modarbejder den - eller kun for dem der kan stå inde for kirkens officielle bekendelse.\nMen dermed bliver sagen også en sag om selve dogmerne om Gud, og den rammer derfor ind i et for ikke blot folkekirken, men hele kulturdebatten og samfundet så vigtigt et spørgsmål som sekulariseringen. Men her ser det ud til at Grosbøll slet ikke er manden for at kunne vise vej til noget nyt og holdbart der kunne gøre folkekirkens forkyndelse tidssvarende uden at fornægte dens essens.\nGrosbøll virker nemlig som en amatørfilosof, der tilsyneladende befinder sig i en sådan idyllisk afkrog af verden at han tror der er brug for en konfrontation mellem naturvidenskab og teologi som den der var aktuel for 100 år siden. Eller for et humanistisk eller postmodernistisk 'frihåndstænkeri' der er fuldstændigt løsrevet fra traditionel teologi. Han kan følgelig næppe bidrage til en fornuftig debat om det i dag afgørende spørgsmål.\nDette afgørende spørgsmål lyder, om folkekirken kan og skal holde fast ved den gamle, for ikke at sige gammeldags og forældede formulering af sit bekendelsesgrundlag. Eller om den er nødt til at ajourføre bekendelsesgrundlaget således at dets formuleringer på den ene side fortsat fastholder alt det væsentlige i den kristne tro, dvs i evangeliets tale, men på den anden side frafalder det meget tidsbestemte i formuleringen af dogmerne om opstandelsen og det evige liv. Disse formuleringer lider nemlig af den i dag åbenlyst tros-undergravende skavank at de kan tages bogstaveligt og slet ikke tager højde for den mytologiske og dybdepsykologiske forståelse som vi er i besiddelse af i dag og som alene vil kunne bære fremover.\nKonkret drejer det sig altså om definitivt at få adskilt den håbløse sammenblanding af naturvidenskab og eksistensforståelse som de gamle dogmers formulering og bogstavelige udlægninger er udtryk for, og én gang for alle få accepteret og sanktioneret, at gudsbegrebet ene og alene hører hjemme i eksistensforståelsen, mytologierne og evangeliet - og dermed dagligsproget - og ikke i naturvidenskaben.\nHer kunne det for en overfladisk betragtning se ud som om præsten i Taarbæk har en relevant pointe, men det er ikke tilfældet, for han begår netop den kapitalbrøler at afskaffe gud, eller med hans eget udtryk lade gud være abdiceret til fordel for os selv og vore egne evner til at skabe gudsriget.\nAt han benyttede sin foreløbig sidste prædiken i Taarbæk kirke søndag den 6. juni (offentliggjort i sin helhed i Politiken den 10.6.) til at kritisere præsident Bush og Dansk Folkeparti m.m., er det mindste af sagen. Det viser vel egentligt kun Grosbølls behov for at aktualisere det han forstår ved evangeliet. Det afgørende er, at han direkte torpederer gudsbegrebet - og sætter sig til dommer over andres gudsforhold.\nHvad hele sagen ender med, må guderne vide. Det skal blive spændende at se, om biskoppens grundlag for en tjenestemandssag holder juridisk stik. Om præsten bliver afskediget og menigheden så eventuelt etablerer en frimenighed til deres kære præst eller om han kan genindtræde i sit embede - og overgå til an anden biskops tilsyn. En afskedigelse vil i første omgang uden tvivl berolige mange traditionelt indstillede præster, men kun en decideret læresag vil have chancen for at skære igennem ind til sagens kerne: dogmernes fortolkning.\nNår en af de religionshistorikere der ofte bliver spurgt af medierne, og som selv siger han blot står på sidelinjen og kigger på, giver udtryk for at sagen vil splitte folkekirken, uanset hvordan den ender, så får han muligvis ret. Men der kunne jo også være den mulighed at sagen vil føre til en virkelig afklaring af danskernes gudsforhold. Og så ville meget være vundet. Men det forudsætter at sagen gribes an med henblik på en sådan afklaring - og ikke blot med henblik på at lukke munden på nogen for at undgå yderligere forvirring.\nHer på Fandens fødselsdag må det være tilladt at ønske folkekirken tillykke med en sådan sag, en sådan præst, en sådan menighedsrådsformand, en sådan biskop, en sådan kirkeminister - og en sådan mulighed for afklaring. I et demokrati siges folket jo til hver en tid at have den regering det fortjener. Det ser ud til at folkekirken også må nøjes med de ledere de tilfældigvis måtte have, og som er afgørende for om en principsag skal føre til afklaring eller tavshed og fortsat forvirring.\nDeres ærbødigt troende\nOppe fra de kanter, hvor Gud fortsat råder for alting.\nom folkekirkens problemer efter Taarbæk-sagen\nArtikler af Jens Vrængmose Klik


Parcelhus skiftet ud med skovejendom - Proviido\nVidensbase -> Viden -> Parcelhus skiftet ud med skovejendom\nSkoven inviterer indenfor\nDer er ingen, som rigtig forstår, hvad Anette og Lasse Bjerre vil derude på landet, da parret i foråret 2017 forelsker sig i en skovejendom.\nHvorfor vil de flytte 16 kilometer væk fra parcelhuset, som de i 1999 selv fik bygget, og væk fra Holstebro hvor de nyder bylivet?\nI begyndelsen forstår Anette og Lasse det måske heller ikke, for egentlig er de på udkig efter en mindre bolig. Deres parcelhus på 180 kvadratmeter vil føles stort, når deres to teenagebørn flytter hjemmefra.\nMen de falder for en skoveejendom på Udholmvej i Hodsager. Et nyt hjem på seks hektar med skov og et arkitektonisk spændende træhus på 230 kvadratmeter med anneks. Desuden en swimmingpool, et poolhus og et maskinhus.\nEfter familien Bjerres overtagelse også en sø, et shelter og et saunahus.\nDet er med tungt hjerte, de senere overdrager nøglerne til de nye ejere af parcelhuset på Liljekonvalen i Holstebro. Men Anette og Lasse er fast besluttet på at prøve kræfter med skovejendommen. De har altid haft lyst til nye projekter.\n– Det, vi flyttede fra, er det skønneste sted i verden, og det her er lige så skønt. “Hvorfor vælger I så det her?” spurgte folk. Det var også rigtig svært. Det var virkelig med blandede følelser, for vi boede fantastisk. Men vi er kommet til et sted i livet, der gør, at hvis vi har lyst til noget og synes, det kunne være interessant, jamen, så gør vi det, fortæller Anette.\nTil daglig arbejder hun i Nupark ved Holstebro, hvor hun driver anettebjerre.dk og nyder et arbejdsliv som iværksætter.\nLasse Bjerre er områdeleder hos Falck.\nDet er Lasse, som en vinterdag i 2016 finder skovejendommen, da han på boligsiden.dk er på udkig efter en mindre bolig end parcelhuset på Liljekonvalen.\nOm forløbet fortæller han:\n– Stik imod hvad vi faktisk er på vej henimod, ser jeg skovejendommen og falder fuldstændig for den! Jeg siger til Anette: “Den ska’ vi da ud at se!”\nMed en holdning om, at der da aldrig kan ske noget ved at køre ud at se stedet, sætter Anette og Lasse kurs mod Udholmvej.\n– Det ser bare lækkert ud! Vi er ude at se det flere gange, og vi snakker om, at hvis vi sætter vores hus i Holstebro til salg, og hvis vi kan få en god pris for det … jamen, hvorfor så ikke prøve det?\nEt tjek hos ejendomsmægleren overbeviser parret om, at parcelhuset på Liljekonvalen kan sælges til en god pris:\n– Så tager det ene og det andet faktisk sig selv i hånden. De to priser er næsten ens, så vi køber skovejendommen betinget af, at vi får solgt vores hus i Holstebro, fortæller Lasse.\nTo måneder efter parcelhuset er sat til salg, bliver det solgt. Få dage senere køber Anette og Lasse skoveejendommen, selvom parcelhusets nye ejere fortsat har nogle dages fortrydelsesret. Men andre er begyndt at interessere sig for skovejendommen, og Anette og Lasse vil sikre sig drømmehjemmet på Udholmvej. Med advokathjælp får de fjernet alt om betinget køb, og i en uge ejer de både parcelhus og skovejendom.\nPROVIIDO ÅBNER SKOVEN\nMange projekter bliver hurtigt realiseret, efter familien i september 2017 flytter ind. Godt hjulpet af deres forældre, får Anette og Lasse i løbet af få måneder mange projekter i og omkring huset gjort færdigt.\nMen skoven er meget kompakt. Den står som en mur tæt ved huset og inviterer på ingen måde indenfor. Et par hjulspor er eneste vej ind i vildnisset, og muligheden for at følge livet i skoven er på grund af skovens tæthed meget begrænset.\nEn dag, kort tid efter indflytningen, får Anette og Lasse et tip om at lade rådgivningsfirmaet Proviido vurdere mulighederne med skoven. Proviido har specialiseret sig i skov og natur.\n– Skovprojektet har vi slet ikke tænkt ind, da vi flytter herud. Det bliver rigtig godt, da vi får fat i Proviido, for vi får en fantastisk skov og en super god sammenhæng mellem hus, have og skov, fortæller Lasse.\n– Nu kan vi gå ture, fordi træer er fjernet, og skovarbejdet har givet plads til stier. Efter Proviidos arbejde kunne vi pludselig se langt ind i skoven. Skov- og naturfirmaet har gjort det muligt for os at se dyrene inde mellem træerne. Før var skoven helt lukket. Proviido har også sørget for, at vi fik en sø. Vi nyder at se, når dyrene kommer for at drikke vand.\nSKOVEN BETALER DET HELE\nI løbet af kort tid fik Proviido engageret maskiner, og arbejdet med at trimme skoven gik i gang. Salget af flis og tømmer giver ofte så mange penge, at skovarbejdet økonomisk kan hvile i sig selv, eller endda give overskud. Det var også tilfældet på Udholmvej:\n– Snart havde Proviido solgt træ for 100.000 kroner, som blev brugt til betaling af skovning, flis og genplantning af løvtræer. Skovprojektet havde vi overhovedet ikke tænkt ind. Det skete udelukkende, fordi vi kom i kontakt med skov- og landskabsingeniør Martin Viborg fra Proviido, fastslår Lasse.\n– Nu kan vi bruge skoven, og vi kan sidde på terrassen, ved poolen eller inde i huset og nyde synet af dyrene, når de går inde i skoven.\nProviido tog også fat på indkørslen. Den blev flyttet efter parrets eget ønske, og langs vejen ind til huset slog nyplantede træer hurtigt rødder.\nFør Proviido kom ind i billedet, var indkørslen ét stort krat. Også her har indsatsen givet mere lys og luft:\n– Fordi træerne tæt ved huset blev fældet, er der nu masser af dejligt lys inde i huset. Før var der mørkt indenfor, fordi skoven stod alt for tæt på. Skoven er trukket godt 50 meter tilbage, altså væk fra huset, fortæller Lasse.\nFamilien Bjerre glæder sig meget over samarbejdet med Proviido. Skov- og landskabsingeniør Martin Viborg lavede skitser på alt, så familien kunne forestille sig, hvordan skov og indkørsel ville se ud efter indsatsen fra skov- og naturfirmaet.\n– Det har været et meget fælles projekt. Opgaven var at få det hele integreret, så skoven kunne blive en del af haven, og haven kunne blive en del af skoven. Også her har Proviido været super dygtig og har fået det hele til at lykkes. Nu er skoven kommet ind i haven – og haven er kommet ind i skoven. På den måde er vores skoveejendom blevet meget mere en helhed, siger Anette.\nHvis parret selv skulle have arbejdet med skoven, ville resultatet være blevet anderledes:\n– Jeg ville bare have taget en motorsav og så være gået i gang med at fælde nogle træer hist og pist. Vi ville aldrig selv have set de muligheder, som Martin Viborg fra Proviido så, fastslår Lasse.\nHver dag går Anette og Lasse en tur rundt i skoven. De går på stier, som er lavet på en måde, så det er nemt at komme rundt. Lasse fortæller:\n– Nu er der plantet noget og fældet meget. Proviido opfordrer til, at vi venter nogle år, før vi beslutter, om vi vil have lavet mere. Først når de nye træer er vokset lidt til, kan vi danne os et indtryk af, hvordan det hele kommer til at se ud.\nLivet på Udholmvej tiltaler familien Bjerre så meget, at det er sjældent, nogen forlader matriklen, med mindre de har et vigtigt ærinde. For det er det skønneste sted at komme hjem til. Her er masser af ro og dyreliv, fastslår Anette og siger:\n– Vi elsker at være hjemme, og vi har fået lavet rigtig mange projekter. Vi har altid været nogle entreprenører, der godt kan lide at sætte gang i projekter. Vi har fået mere udeliv, mere plads og rum. Jeg nyder at sætte mig ud og føle roen. Den er meditativ. Vi er fri for det tætte liv, hvor man kan høre, at naboen slår græs og klipper hæk.\nEt par weekender har Anette og Lasse været til arrangementer hos tidligere naboer på Liljekonvalen. Det var hyggeligt, men trangt:\n– Det var dejligt at være der, men vi følte også, at det var klaustrofobisk. For “de andre bor jo lige derovre, derovre og derovre”. Her er masser af luft og masser af plads. Her er langt til naboer, og vi kan gøre, hvad vi vil. Her er ro, siger Lasse.\nDen første tid som skovejer var præget af praktisk arbejde. Det ene projekt afløste det andet, og der var mindre tid til at nyde det nye hjem. Så familien Bjerre ville ned i tempo:\n– Vi havde så travlt, fordi vi ville realisere alle projekter på én gang. Bagefter har det til gengæld kun været et spørgsmål om at sætte sig på en havetraktor eller en anden maskine og så lave lidt vedligehold, konkluderer Lasse.\nOgså børnene har nydt flytningen. En tidlig frygt for, at de unge ville kede sig, fik ingen næring:\n– Børnene har nydt det helt vildt. Der er kommet så mange unge mennesker herud. Til studenterfest var der heller ingen tvivl om, hvor festen skulle begynde, og hvor den skulle slutte. Det var her i skoven, fortæller Anette.\nHun glæder sig over at have truffet et svært valg og siger:\n– Ved at flytte til det her fantastiske sted fandt jeg ud af, at der findes fantastiske steder. Man skal aldrig være bange for at tage springet. Det har været en ubeskrivelig gave bare at turde gøre det.


Hvorfor så mange danske investorer skynder sig at købe Dogecoin | SkagensAvis.dk - lokale nyheder fra Skagen\nHvorfor så mange danske investorer skynder sig at købe Dogecoin\n17. maj 2021 - kl. 11:21 - af Michael Egelund (WebRedaktør)\nNår vi taler om hvorfor den førhen oversete kryptovaluta Dogecoin pludselig er steget i interesse, så kommer vi ikke udenom at tale om iværksætter og Tesla topchef Elon Musk. Elon Musk er nemlig fan af Dogecoins, og taler gerne om kryptovalutaen.\nStigningen i interessen for kryptovalutaen skyldes i stor stil Elon Musks interesse. Efter Elon Musk for ganske nyligt nævnte Dogecoins i sit Saturday Night Live interview, steg interessen for aktien så meget, at den populære amerikanske handelsapp Robinhood crashede i næsten en halv time.\nDet var dog ikke helt det resultat som alle forventede, da aktien rent faktisk endte med at falde omkring 30% efter boomet. Men det betyder ikke, at interessen for kryptoen er død hverken i Danmark eller udlandet.\nElon Musk har før ytret sin holdning til andre kryptovalutaer, mere specifikt Bitcoinen.Som førende i den teknologiske verden og investeringsverden værdsætter mange hans meninger og tanker.\nDogecoin er en kryptovaluta, som i 2013 blev skabt lidt som en joke. Den er baseret på blockchain systemet, ligesom mange andre kryptovalutaer. Det tog cirka 3 timer at oprette valutaen med hundetema.\nStifterne fandt inspiration til temaet i et meme fra internettet med et billede af en Shiba hund. Dette meme kaldtes “Doge” og det er der navnet på kryptovalutaen kommer fra. Det er derfor også den første valuta, der er skabt på baggrund af et internet fænomen.\nDe to stiftere benyttede Dogecoin til at indsamle penge til gode formål, og det blev hurtigt et fænomen. Der gik dog ikke længe før alle Dogecoin var givet væk, da der ikke blev lavet særlig mange.\nHvordan har Dogecoins udvikling været?\nDa Dogecoin blev udviklet var det allermest som en parodi på Bitcoin, og der var ingen der forventede, at det ville blive en seriøs valuta som Bitcoin. Det er nu blevet modbevist, og interessen for Dogecoin har aldrig været større.\nHavde man investeret 1.000 kroner omkring nytår 2021, så havde ens investering på nuværende tidspunkt været 142.000 kr værd. Det er en fuldstændig vanvittig stigning som kryptovalutaen har haft siden nytåret.\nVed årsskiftet kostede én Dogecoin nemlig kun 0,0046 dollar. Lige nu skal man betale 0,67 dollar for én Dogecoin. Se her hvor man kan købe dogecoin.\nHvordan ser fremtiden ud for Dogecoin?\nMed Elon Musks fortsatte fokus på Dogecoin, kan denne have en stærk fremtid indenfor kryptovaluta. Hans tidligere interesse for Bitcoin gjorde helt sikkert en helt del for, hvordan Bitcoin blev set på i aktieverdenen.\nDet samme kan sagtens ske med Dogecoin. Der er dog andre som mener, at kryptovalutaen er en usikker investering og nogle spår, at den vil falde lige så hurtigt igen.\nEn ting er i hvert fald sikkert. Kryptovaluta er kommet for at blive, og i takt med at andre navne som Bitcoin og Ethereum vinder indpas på markedet, så vil også Dogecoin kunne nyde godt af deres popularitet.\nHvis multimilliardæren Elon Musk samtidig fortsætter med at øge fokus på hundevalutaen, så ser det ud til at populariteten kun vil stige.\nEmail en kopi af 'Hvorfor så mange danske investorer skynder sig at købe Dogecoin' til en bekendt


Britta Elise Burskov – Weblog for Slægtshistorisk forening for Brønderslevegnen\nAktiviteter Posted by Britta Elise BurskovPosted on %PM, November 30 2017 13:34:13\nTirsdag den 28. november afholdt vi traditionen tro foreningens årlige julemøde i Sognegården. Det lejede lokale var godt fyldt op – 35 medlemmer havde fundet vej til aftenens foredrag af Jørgen Clausager.\nForedraget hed “Træk af kvindens liv i 1800 tallet”, og med masse af lokale eksempler fra Østvendsyssel.\nAktiviteter Posted by Britta Elise BurskovPosted on %PM, December 08 2016 13:19:02\nDet blev en fin aften –\nog – næste gang vil en “erindringsmail” forud for mødet helt sikkert kunne samle lidt flere deltagere til vores arrangement.\nAktiviteter Posted by Britta Elise BurskovPosted on %PM, November 06 2016 12:11:13\nLørdag den 5. november 2016 deltog Slægtshistorisk Forening for Brønderslev i “Slægtens Dag” i Maskinhallen i Frederikshavn fra kl 10 til 16.\nStanden – med vores nyindkøbte Roll Up Banner\nSlægtehistorisk Forening for Brønderslev fik i løbet af dagen lejlighed til at “kippe med flaget” et sted, hvor rigtig mange slægteforskere var samlet, og samtidig fik bestyrelsen også mulighed for at samle ny viden, som kan bruges hjemme i foreningen.\nAktiviteter Posted by Britta Elise BurskovPosted on %PM, April 30 2016 14:21:28\n15 medlemmer havde meldt sig til turen – vi kørte samlet i egne biler.\nHer kigges i “arkivet” – Østervrå Lokalhistoriske Forening huser ikke “ting og sager” – kun æsker med papir, mapper, bøger og billeder.


Vedtægter | Stribgaardens Grundejerforening\nForeningens navn er Stribgårdens Grundejerforening, og den er en upolitisk sammenslutning af grundejere på Stribgårdens jorder.\nForeningens formål er at varetage medlemmernes tarv i almindelighed og specielt at virke til fremme af de opgaver, som er til fælles gavn for medlemmerne, herunder fællesarealer m.m.\nDer er som grundejer på Stribgårdens jorder tvunget medlemskab af foreningen, og medlemmerne svarer til foreningen et årligt kontingent, hvis størrelse fastsættes hvert år på den ordinære generalforsamling. Kontingentopkrævningen sker ca. 1. april hvert år. Hver parcel giver ret til 2 stemmer og dermed også adgang for 2 stemmeberettigede personer\nForeningens bestyrelse består af 5 medlemmer, der vælges på den ordinære generalforsamling.\nBestyrelsen råder over foreningens midler i overensstemmelse med foreningens love og de af generalforsamlingen tagne beslutninger.\nEndvidere vælges 2 suppleanter, 2 revisorer samt en suppleant for sidstnævnte. Denne paragraf kan ikke ændres så længe foreningen består.\nBestyrelsen vælger af sin midte ved simpel stemmeflerhed en formand, en næstformand, en kasserer og en sekretær.\nMøder afholdes, så ofte formanden finder det nødvendigt, eller på forlangende af mindst 3 bestyrelsesmedlemmer.\nVed bestyrelsesmøder og generalforsamlinger føres en forhandlingsprotokol, der underskrives af dirigenten og bestyrelsen. For at gyldig beslutning kan tages på et bestyrelsesmøde, må mindst 3 bestyrelsesmedlemmer være til stede.\nFormanden, og i hans fravær næstformanden, fører forsædet ved bestyrelsesmøder og leder forhandlingerne. I tilfælde af stemmelighed gør formandens (næstformandens) stemme udslag.\nBestyrelsen indkalder revisorer til revision af årsregnskabet.\nRevisorer gennemgår regnskabet med bilag og påfører eventuelle påtegninger.\nKasserer og formand deltager i revisionen.\nRegnskabet fremlægges hvert år på den ordinære generalforsamling.\nDen samlede bestyrelse er ansvarlig for foreningens midler, og foreningens medlemmer hæfter ligeligt fordelt, økonomisk og ansvarligt ved fælles hjælp for foreningens forpligtelser.\nBestyrelsen udarbejder en årsopgørelse, der udsendes til foreningens medlemmer senest samtidig med indkaldelse til ordinær generalforsamling.\nKassereren må ikke kunne hæve af foreningens midler uden formandens medunderskrift. Alle regninger, hvis udgift ikke er vedtaget af generalforsamlingen eller bestyrelsen, skal være påtegnet af formanden, før de betales af kassen.\nForeningens arkiv opbevares af formanden.\nRevisorerne har pligt til, så ofte anledning gives, men mindst en gang årligt, at gennemgå foreningens regnskab og kontrollere beholdningen.\nForeningens øverste myndighed er generalforsamlingen. Denne er beslutningsdygtig, når mindst 15 parceller er til stede. Kun generalforsamlingen kan ophæve eller ændre vedtægter, hvilket i givet fald skal ske med 2/3 flertal af de på generalforsamlingen fremmødte stemmeberettigede.\nDen ordinære generalforsamling afholdes en gang årligt, inden udgangen af marts måned. Den skal varsles 14 dage forud med en skriftlig meddelelse indeholdende dagsorden, årsopgørelse, budget og eventuelle forslag. På den ordinære generalforsamling behandles følgende:\nDen reviderede årsregnskab forelægges\nFastlæggelse af årligt kontingent\nSager, som ønskes behandlet på den ordinære generalforsamling, må skriftligt motiveret være tilstillet formanden senest 8 dage forud for generalforsamlingens afholdelse. Forhandlingerne ledes af en dirigent, der vælges ved simpel stemmeflerhed.\na. Efter beslutning af den ordinære generalforsamling\nb. Efter beslutning af bestyrelsen\nc. Efter begæring fra mindst 25 medlemmer.\nSådan begæring skal ske skriftligt til bestyrelsen og være ledsaget af formulerede forslag. Ekstraordinær generalforsamling afholdes senest 14 dage efter begæringens modtagelse og indkaldes med 8 dages varsel ved skriftlig meddelelse.\nPå den ordinære generalforsamling afgår hvert år skiftevis 2 og 3 af bestyrelsens medlemmer, første gang ved lodtrækning, dog kan formanden og kassereren ikke være på valg samtidig. Genvalg kan finde sted.\nSkriftlig afstemning skal finde sted, såfremt blot et medlem ønsker det. Således vedtaget på den stiftende generalforsamling, tirsdag den 1. oktober 1974.\nÆndret på generalforsamlingen den 28. januar 1994.\nÆndret på generalforsamlingen den 11. februar 2000.\nÆndret på generalforsamlingen den 19. marts 2004\nÆndret på generalforsamlingen den 6. februar 2009.\nÆndret på generalforsamlingen den 4. marts 2016\nÆndret på generalforsamling den 8. marts 2019


Af Niels | 31/03/2020 7:00\nHarry Kane kan blive den dyreste spiller i verdenshistorien, hvis Tottenham holder fast i, at det skal koste 200 millioner pund (1,66 milliarder kroner) at købe den engelske landsholds-angriber fri af den kontrakt, der binder ham til klubben til sommeren 2024. Sportsmole har historien.\nManchester United tror på, at det kan lykkes at få fat i Atlético Madrids midtbanespiller, Saúl Ñiguez. Ifølge Daily Star skal den 25-årige spanske landsholdsspiller koste over en milliard kroner i overgangssum.\nJuventus har ifølge Transfer Window Podcast tænkt sig at smide waliseren Aaron Ramsey ind i en mulig byttehandel for at få den franske midtbanekreatør, Paul Pogba, tilbage fra Manchester United.\nArsenal spørger nu ligesom Liverpool på muligheden for at købe den franske fløjspiller, Ousmane Dembélé, der har spillet med vekslende held, siden FC Barcelona købte ham for 100 millioner euro (745 millioner kr.) i 2017. Sportsmole har mere om den sag.\nFC Barcelona har ifølge spanske SPORT tænkt sig at sælge Junior Firpo til sommer. Den 23-årige spanske venstre back kom til klubben fra Real Betis i sommer, og det var meningen, at han på længere sigt skulle overtage pladsen fra Jordi Alba, men han har ikke overbevist for alvor.\nNewcastle er ifølge Daily Star interesserede i den franske målmaskine, Odsonne Édouard, fra Celtic, der bl.a. scorede mod FCK i Europa League. Den 22-årige angriber er tidligere sat i forbindelse med Arsenal.\nLeicester har ifølge HITC.com i et stykke tid været i forhandlinger med William Carvalho fra Real Betis. Den 27-årige midtbanespiller fra Angola skal koste 14 millioner pund (120 millioner kr.) i overgangssum.


Danish Beauty Award 2016 - Dommernes ord & stemningsfilm\nDanish Beauty Awards Nyhedsbrev - Mandag den 9. maj 2016\nBjörn Axén - Repair Deep Conditioner\nL'Oréal Professionnel - ProFiber Rectify Masque\nÅrets Hårstylingprodukt - Detail\nKreativitet, entreprenørånd og integritet har været Estée Lauders vision, siden skønheds-aficionadaen Josephine Esther 'Estée' Mentzer, stiftede sit ikoniske brand tilbage i 1946. I dag - 70 år senere - hylder det fremadskuende brand stadig dets oprindelige dyder. Alle kvinder kan blive smukke, mente ildsjælen, og med årets ansigtsplejeprodukt - 'New Dimension Shape + Fill Expert Serum' - kommer skønheden vitterligt inden for rækkevidde for alle kvinder. Fru Lauders vidundermiddel opstrammer huden og gør den fugtmættet, fløjlsblød og 'plumped'. Stort tillykke til Estée Lauder for årets ansigtsplejeprodukt og for 70 års tro tjeneste i skønhedsbranchen.\nLa Biosthetique - La Capsule Hydratante\nDet var et begejstret dommerpanel, der dykkede ned i La Biosthetiques krukke med små, blå 'La Capsule Hydratante' kapsler med alt godt fra havet og et gedigent skvæt hyaluronsyre. 'Et quick fix og rislende fugt til min knastørre hud', lød en af de overstrømmende lovprisninger af franskmændenes fugtige pièce de résistance. Kapsler er set før, men aldrig oplevet så velgørende og fugtgivende som hos La Biosthetiques blå bedårere.\nSarte violer har et godt øje til La Roche-Posays sublime 'Toleraine Ultra Eye Contour' øjencreme. Den fugtende og beroligende øjencreme er uskyldsren - dvs. uden parfume, alkohol, farvestoffer, parabener, lanolin og konserveringsmidler - og en vinder hos enhver, der værdsætter 'no nonsense' hudpleje.\nGOSH COPENHAGEN - #Foundation Drops\nVan Cleef & Arpels - California Rêverie\nMoroccanoil Body - Moroccanoil Body\nMagicstripes - Hyaluronic Facial Treatment Mask\nAmazing Space - Bodylicious Rose Damask Balm\n'Årets Danske Produkt' får nationalfølelsen til at blomstre i dommerpanelets hjerter, for Amazing Space gør det bare godt. Vi kipper med flaget for årets vinder: Bodylicious Rose Damask Balm - endnu en velduftende rose i Laura Bonnés frodige buket. Laura Bonné er alkymisten, der med rund hånd blander pleje og innovation med de pureste, grønne ingredienser og fremtryller produkter, som gør hele landet smukkere.\nDerma - Derma Sun Sololie SPF15\nghd - ghd platinum white\nGun-Britt - GB Products\nProfessionel og dedikeret. Viljestærk og klar i mælet. Kompromisløst og ambitiøst har dette års vinder med sine saloner, sit virke og sine produkter løftet barren for kvalitet og klasse. Årets ildsjæl har på alle måder sat et brændende spor i tiden og vist, ikke bare branchen, men generationer af kvinder, at intet nogensinde er for sent - alt er i stadig udvikling. Hun kan sit håndværk, inspirerer til stadighed andre, og så har hun trodset alderen med hele sin udstråling og sit lange, smukke, grå hår... Hun er intet mindre end et ikon. Stort tillykke til Årets Ildsjæl - Gun-Britt.\nComplete Me - Själ Complete Spiritual Holistisk Ansigtsbehandling\nHolistisk, spirituel og indimellem nærmest hypnotisk... Modtageren af prisen for årets skønhedsbehandling har - helt i tråd med tiden - nedbrudt den traditionelle opfattelse af en ansigtsbehandling og løftet oplevelsen til helt nye niveauer. Ikke hud alene, ikke krop alene. Men hud, krop, sind OG sjæl. Dommerne var henført. ’Complete Me' tillykke!\nFor mange er det den første creme, de køber. Det er genkendelsens glæde for os, der brugte den, da vi var unge. Det er nostalgi for os, der så vores mødre bruge den. Og det er i dag den daglige hudpleje for virkelig mange af os. Der sælges en hvert 5. sekund verden over! Så mange kan ikke tage fejl af god kvalitet. Lanceret i 1968. Oprørsåret bliver det år ofte kaldt. Et forandringens år. Vi kalder det nu for året for skabelsen af DDML – Dramatically Different Moisturizing Lotion. Her i 2016 - Årets Klassiker.\nDe fleste af dommerne i panelet 2016 - se alle dommerne og deres kompetenceområder her.\nSe stemningsvideoen fra Danish Beauty Award 2016! Flere videoer følger på Danish Beauty Awards YouTube-channel.\nVil du se fotos fra prisuddelingen, fotos af prismodtagerne eller fra backstage, så klik ind i galleriet på www.danishbeautyaward.dk. Vi vil de næste dage løbende lægge flere fotos ud.


Signe & Nikolaj » Prædiken til 17. søndag efter trinitatis 2014\nNy vin på nye sække: Hver dag er ny!\nPrædiken i Husum Kirke 17. søndag efter trinitatis 2014\nI 1960’erne var der et foretagende der hed Synanon, som havde til formål at hjælpe narkomaner ud af deres stofafhængighed. Stifteren var en mand ved navn Churck Dederich, der oprindelig havde været tilknyttet Anonyme Alkoholikere, men som havde brudt ud og startet sit eget program fordi han ikke syntes AA havde noget at tilbyde stofafhængige. Mottoet for hans nye organisation var ”I dag er den første dag i resten af dit liv!” og det har siden bredt sig til køleskabe og opslagstavler verden over.\nDederich fandt imidlertid snart ud af at stofafhængighed er meget vanskeligt at slippe ud af, og han ændrede derfor sit koncept fra et toårigt forløb til et alternativt samfund hvor medlemmerne fik støtte døgnet rundt. Efterhånden udviklede terapien i Synanon sig mere og mere til deciderede ydmygelser kombineret med et stadig stærkere element af social og økonomisk kontrol som man mest forbinder med nyreligiøse sekter, og i 1970’erne skiftede bevægelsen da også navn til ”Church of Synanon”, hvorved den opnåede skattefritagelse. I årene der fulgte voksede antallet af anklager mod Synanon fra tidligere medlemmer, der fortalte hvordan voksne og børn havde været udsat for fysisk og psykisk vold, og forsøg på at undslippe var blevet straffet med tørre tæsk. Efter et mordforsøg på en advokat der førte sag mod Synanon på vegne af et tidligere medlem endte det med at Dederich og to af hans medarbejdere blev arresteret. I modsætning til sine hjælpere lykkedes det Dederich at slippe for fængselsstraf, men han blev fradømt retten til at drive rehabiliteringsprogrammer, og da Synanon efterfølgende blev sagsøgt for skattesvig i millionklassen, endte det med at de måtte dreje nøglen om.\nHistorien om Chuck Dederich og Synanon er desværre ikke enestående. Det sker alt for tit at noget der begynder som et uegennyttigt og idealistisk forsøg på at hjælpe mennesker, ender i magtmisbrug og kriminalitet fordi magten stiger lederen til hovedet – det har vi jo også her i Danmark set tragiske eksempler på. Men jeg tror det er vigtigt at vi ikke ”smider barnet ud med badevandet”. Der var faktisk en hel del mennesker der fik hjælp gennem Synanon inden foretagendet kørte af sporet, så noget rigtigt må de have haft fat i. Og mottoet ”I dag er den første dag i resten af dit liv” er så evangelisk at jeg er lige ved at tro at Jesus selv kunne have fundet på at sige det. Den forandring som der skete med Levi efter at Jesus kom hen til toldboden og sagde ”Følg mig!” er i hvert fald et tydeligt vidnesbyrd om at et menneske kan få et helt nyt liv.\nLevi var tolder. Han var ansat af den romerske besættelsesmagt, og hans job bestod i at presse penge af sit eget folk og give dem til værnemagten – bortset fra en pæn procentdel som han selv fik lov til at beholde. Han var altså en vaskeægte værnemager som levede fedt på sit folks ulykke. Det kan naturligvis ikke uden videre sammenlignes med at være afhængig af stoffer, alene af den grund at man, så vidt jeg ved, ikke bliver fysisk syg hvis man fra den ene dag til den anden holder op med at være værnemager. Men det ændrer ikke på at det næppe har været nemt for Levi at ”skifte liv”. Alle foragtede ham, og det forandrede sig ikke efter at han rejste sig fra toldboden for at følge Jesus. Da han efterfølgende holdt en stor fest til ære for Jesus for at fejre det nye liv han havde givet ham, tog de skriftkloge ikke del i hans glæde. Set med deres øjne var og blev han en tolder. En synder. En der under ingen omstændigheder kunne lukkes ind i det gode selskab. Det må have været lidt af en dukkert for ham at de stadig omtalte ham på den måde. Jeg tror at rigtig mange i den situation ville have opgivet det med det nye liv med ordene: ”Det virker jo ikke alligevel. Nu sætter jeg mig tilbage i toldboden; jeg bliver alligevel aldrig andet end en ussel værnemager!”\nSådan tænkte Levi heldigvis ikke. Han holdt fast i troen og i det nye liv Jesus havde givet ham, og meget tyder på at han er identisk med Matthæus, som blev en af de tolv apostle og skrev et af de fire evangelier. Vi andre derimod – jeg ved ikke med jer, men jeg har tit besluttet at fra nu af skulle mit liv være anderledes! Det kan være alt lige fra at gå tidligere i seng eller dyrke mere motion til at være venlig mod alle uanset hvordan de behandler mig. Men jeg har også tit erfaret at det kun holder et stykke tid – inden jeg ser mig om sidder jeg ved toldboden igen, billedligt talt. Og jeg har talt med tilstrækkelig mange andre til at jeg ved at jeg ikke er den eneste der har det på den måde.\nOm lidt skal Naja døbes. Jeg ved ikke hvor mange af jer der har tænkt over det, men dåben er faktisk den mest radikale forandring der kan ske med et menneske. I dåben giver Gud os et helt nyt liv hvor vi ikke længere er bundet af det svage sind vi er født med, men har fået Guds Ånd i vores indre til at lede os. Men vores gamle liv og vores gamle vaner stikker ustandselig deres hæslige fjæs frem og gør det utrolig svært for os at leve det liv som vi er døbt til. Det er en daglig kamp – og det er det der gennem tiderne har fristet folk som Chuck Dederich og andre ledere – desværre også mange kristne – til at manipulere med mennesker i et forsøg på at komme resterne af det gamle liv til livs. Men det er ikke måden – det skal komme indefra!\nSagen er at hvis vi blot forsøger at lave om på vores handlinger og vores vaner, så svarer det til at sætte en ny lap på et stykke gammelt tøj. Det ser ikke særlig pænt ud, og i det lange løb gør det kun ondt værre fordi det gamle stof slet ikke er gearet til den måde ukrympet stof opfører sig på. På samme måde kæmper vi også mod overmagten hvis vi forsøger at lappe på vores gamle liv med nye vaner og handlinger. Guds løsning er nemlig ikke at sætte lapper på det gamle tøj, men at give os noget helt nyt tøj, for nu at blive i den lignelse som Jesus bruger. Hvis du er døbt, så har du allerede fået det nye tøj. Du har allerede fået et helt nyt liv! Når du – når vi – alligevel oplever at falde tilbage i gamle vaner, så er det fordi vi stadig prøver at leve vores liv efter det gamle livs principper – vi tror at vi kan fylde ung vin på gamle lædersække for at bruge det andet billede Jesus anvender. Men som Jesus siger til farisæerne, er han kommet med en radikalt ny måde at gøre tingene på. Hos ham skal vi nemlig slet ikke forsøge at lave om på vores liv – vi skal blot tage imod det nye liv fra ham og lade ham forandre os indefra! Når vi holder op med at prøve på at blive bedre mennesker og i stedet begynder bare at leve i tillid til at Jesus selv igennem Helligånden som han har givet os, vil forme vores liv sådan som han vil have det, så bliver resultatet at vores fokus bliver flyttet væk fra os selv og vores dårlige vaner og vores evindelige nederlag i kampen for at bive bedre mennesker, og over på ham der én gang for alle har besejret alt det onde ved sin død på korset og sin opstandelse. Når vi fejler, er det aldrig fordi vi er svage – det er fordi vi tror vi er så stærke at vi selv kan styre vores liv i stedet for at leve i afhængighed af at Jesus vil gøre det for os.\nLivet som kristen er altså ikke en kamp for at leve op til de egenskaber som Det Nye Testamente siger skal kendetegne dem der tror på Jesus – det er tværtimod et liv i konstant tak til Gud for at han selv vil skabe de egenskaber i os! Den eneste kamp vi skal kæmpe, hvis man da kan udtrykke det på den måde, er kampen for at lade være med at kæmpe og i stedet overlade ansvaret til Gud. Og det er en meget atypisk kamp, for det er en kamp som vi kun kan vinde når vi er svage. Som Paulus udtrykker det i en af de smukkeste passager i sine breve: ”Når jeg er magtesløs, da er jeg stærk.”\nAlle kristne glemmer fra tid til anden at det kun er Gud der kan få vores liv til at lykkes, og så glider vi tilbage i vores gamle liv hvor det handler om at sætte lapper på det gamle tøj. Men de gode nyheder er at uanset hvor mange gange vi sætter os tilbage i toldboden, kommer Jesus hele tiden tilbage og beder os rejse os og følge ham. Han tilbyder os hele tiden at vælge at leve det liv han har givet os da vi blev døbt – eller hvis du ikke er døbt: som han vil give dig hvis du vil lade dig døbe og følge ham. Hver dag inviterer han os til at begynde på en frisk sammen med ham – han gør det i dag, og han vil gøre det igen i morgen. Ja, jeg kan næsten høre ham sige: ”I dag er den første dag i resten af dit liv!”\n« Prædiken til 12. søndag efter trinitatis 2014 Prædiken til 19. søndag efter trinitatis 2014 »


Styrelsen for Dataforsyning og Effektivisering driver Ledningsejerregistret og er myndighed for Loven om registrering af ledningsejere, som LER hører under. Læs mere om loven, der vedrører LER.\nSDFE driver og udvikler LER i dialog med brugerne og eksterne systemleverandører. SDFE udvikler løbende systemet i retning af en stigende grad af automatisering, som betyder, at stadigt flere brugere modtager ledningsoplysningerne i løbet af få timer.\nSDFE har ansvar for:


'Udsalg i FCN-forsvaret': Dominik Kaiser fordobler Brøndby-føring med kølig inderside » TV3 SPORT\n'Udsalg i FCN-forsvaret': Dominik Kaiser fordobler Brøndby-føring med kølig inderside\n'Han har været en klubsoldat i Midtjylland - vi har været glade for ham' - FCM-sportschef om Kian Hansen-exit\nFC Midtjyllands sportschef sætter ord på Kian Hansens skifte. Se hele interviewet i videoen herover.\nLaudrup, KEP og Graulund analyserer anden runde: Magiske Svendsen, Højbjerg-fuser og Van Weerts afbrænder\nOB og Lyngby satte punktum i Superligaens anden runde mandag aften. Se nedtakten i klippet ovenfor.\nEsbjerg-indkøb leverer Superliga-milepæl - se det her\nEsbjergs nyindkøbte Pyry Soiri leverede milepæl, da han søndag scorede Superligaens mål nummer 16.000 - se kassen i videoen ovenfor.\nKlasse kasser! Se ALLE rundens bedste mål her\nAnden runde i Superligaen bød på hele 22 kasser. Her får du rundens bedste.\nVilde afslutninger! Anel, Van Weert og Egho står noteret for rundens kampafslutninger - se dem her\nDet blev til hele 22 kasser i anden runde af Superligaen, og de tre bedste kampafslutninger kan du se i videoen ovenfor.\n'Vi går ned et kvarter i 1. halvleg, men ellers kontrollerer vi jo kampen' - OB-målscorer om 'striwernes' præstation\nOBs målscorer til 1-0 Bashkim Kadrii var overordnet godt tilfreds med mandagens præstation mod Lyngby.\nMÅLSHOW! Se ALLE 22 mål fra Superligaens anden runde\nSuperliagens anden runde er netop spillet færdigt, og du kan i videoen ovenfor se samtlige 22 mål.\nRen blær: Se de frækkeste detaljer fra runden der gik i Superligaen\nDer var masser lækkerier på grønsværen undervejs i anden runde af Superligaen.\nOnside Retro: På besøg i Ståles hjemby – ”han var vanvittigt egoistisk”\nI dette afsnit af Onside Retro skal vi tilbage til maj 2009, hvor Onside var taget en tur til Kirkenær i Norge for at se, hvor FCK-manager Ståle Solbakken har trådt sine barnesko – eller fodboldstøvler om man vil. Den karismatiske nordmand var nemlig lidt af en karakter på fodboldbanen allerede i sine unge år.\nTV: Onside Retro: Zanka får comeback efter slem korsbåndsskade få måneder før PSV-skifte\nTV: Onside Retro: Laudrup-assistent kommenterer på fyring i russisk millionærklub\nTV: Onside Retro: Arek Onyszko udgiver kontroversiel bog om sit had til bøsser og fascination af Hells Angels\nTV: Onside Retro: Luksusspilleren Tobias Grahn vender tilbage til dansk fodbold\nTV: Onside Retro: Lindegaards eventyr i Man Utd – ”det er for perverst at sætte ord på”\nTV: Onside Retro: Da Laudrup ringede til Luna og afviste trænerjob i Atletico Madrid\nKEP om Laudrups Superliga Picks til tredje runde: 'Den er godt nok halvskidt'\nNu er Superligaen atter i gang, og TV3 SPORT har indgået et nyt samarbejde med superliga.dk, der hedder Superliga Picks. Se Mads Laudrup sætte sit Superliga Picks til runde tre i videoen ovenfor.\nSkuffet Gytkjær: 'Vi kommer med et lorte-udtryk'\nMålscorer Frederik Gytkjær lagde ikke skjul på, at han var skuffet, efter at Lyngby mandag aften tabte med 1-4 til OB i Odense. I videoen her kan du se interviewet med Lyngby-angriberen.\nNy OB-angriber får drømme-debut i storsejr: Se ALLE 5 kasser her\nKEP om MEGA-afbrænder: 'Kun AaB-angriber og Graulund kan misse sådan en chance'\nLyngby-træner efter øretæve: Ingen stemplede ud – Men her skal vi være bedre\nNej, nej, nej! Lyngby-keeper koster mål efter GIGA-brøler\nVoldsomme tacklinger i OB-Lyngby: Se bisse-stregerne fra 1. halvleg her\nNy OB-angriber efter drømme-debut: 'Fedt at få lov til at score mål igen'\nPL-klub udlejer dansker: Her er hans nye klub\nKlasse-kasse: Nyt indkøb sender OB på sejrskurs\nTennis: Se afslutningen mellem Paire og Chardy her\nVoldtægtsanklage mod Ronaldo er droppet\nI mandagens Superliga-dækning på TV3 SPORT og Viaplay blev der uddelt lidt humoristiske drillerier fra Kenneth Emil Petersen, da han og studiets anden ekspert Peter Graulund kiggede nærmere på AaB-angriberen Tom van Weerts store afbrænder i søndagens opgør mod SønderjyskE.\nLyngby-spillerne raser – Kadrii bringer OB på 1-0\nLyngby endte med at tabe med hele 1-4 til OB i mandagens Superliga-opgør, og i videoen her kan du høre interview med gæsternes træner Christian Nielsen, der sætter ord på præstationen i Odense.\nMichelsen om OB´s nye målhelt: 'Derfor har vi hentet ham – En kombination af Kadrii og Anders K.'\nI videoen her kan du høre interview med OB-træner Jakob Michelsen, der sætter ord på 4-1-sejren over Lyngby mandag aften. Undervejs kommer Michelsen også ind på nyindkøbet Sander Svendsen, der blev indskiftet og scorede hele to gange i mandagens opgør.\nAvis: PL-klub lurer på Billing – Pris 140 mio. kroner\nBrandvarme Gytkjær udligner i Odense – Graulund: 'Elendigt forsvarsspil af OB'\nI videoen her sætter den nye OB-angriber Sander Svendsen ord på sin drømmedebut mod Lyngby, hvor han blev skiftet ind og scorede hele to gange.\nOB's nye norske angriber Sander Svendsen scorede to mål i sin debut, da OB slog Lyngby med 4-1 i Superligaen.\nLyngby-keeper Thomas Mikkelsen leverede en brøler af de helt store, da han mod slutningen af mandagens opgør mod OB kom til at spille bolden lige ud i fødderne på fynboernes Mathias Greve. Fejlen kom til at koste mål, og du kan se scoringen i videoen herover.\nDen nye OB-angriber Sander Svendsen gjorde et perfekt indhop, da nordmanden i anden halvleg af mandagens opgør mod Lyngby kom på banen og stod for en meget flot 2-1-scoring, hvor han selv leverede forarbejdet. Se scoringen i videoen her.\nDer blev gået til stålet i mandagens opgør mellem OB og Lyngby, og i løbet af de første 45 minutter blev der uddelt hele fire gule kort. I videoen her kan du se episoderne, der førte til første halvlegs fire advarsler.\nFrederik Gytkjær kom igen på scoringstavlen, da han udlignede til 1-1 for Lyngby i mandagens opgør mod OB. Se målet i videoen her, hvor du også kan høre, hvorfor TV3 SPORTs ekspert Peter Graulund ikke var imponeret over fynboernes forsvarsspil.\nLyngby-spillerne var ikke helt tilfredse, da OB i de første minutter af mandagens Superliga-kamp fik tilkendt et straffespark. I videoen her kan du både se episoden, der førte til straffesparket, mens du også får Bashkim Kadriis stensikre eksekvering fra 11-meter-pletten.\nGrytebust-afløser: 'Vennerne har lavet den frække hyldest-sang på værtshus'\nI optakten til mandagens opgør mellem OB og Lyngby blev der på TV3 SPORT og Viaplay stillet skarpt på den 20-årige målmand Oliver Christensen.\nKEP om OB-transfervinduet: 'Derfor er de svækkede'\nI videoen her stiller TV3 SPORTs eksperter Peter Graulund og Kenneth Emil Petersen skarpt på, hvordan OB indtil videre er kommet ud af sommerens transfervindue. Undervejs kan du også møde fynboernes træner Jakob Michelsen, der forholder sig til sin nuværende trup.\nVraget Poulsen: 'Dejligt at mærke fansenes reaktion'\nFC Midtjyllands kaptajn Jakob Poulsen var igen bænket til søndagens opgør mod FC Nordsjælland. I videoen her sætter Poulsen ord på sin situation, mens han også kommer ind på følelsen, da han mod kampens slutning blev indskiftet.\nKlar til Tysklands Grand Prix? Sådan sender vi fra Hockenheim\nFCN-boss: 'Kian Hansen er en exceptionelt god chance - men det ændrer ikke strategien'\nStop bare nu: Var dette årets mest flabede håndboldscoring?\nSe videoen: Andreas Skov Olsen siger farvel til FCN-truppen\nLodtrækning: Storhold kan vente FCK i CL-kvalifikationen\nAlbæk om sen scoring: 'Dejligt at åbne mål-kontoen – håber på flere'\nMads Albæk stod for en meget vigtig scoring, da han mod slutningen af søndagens opgør mod AaB udlignede til 1-1 for SønderjyskE. I videoen her sætter Albæk ord på gæsternes præstation i det nordjyske, mens han også fortæller om sin første kasse for sønderjyderne.\nSportschef i FC Nordsjælland Jan Laursen er glad for indkøbet af Kian Hansen fra FC Midtjylland, som nu skal lære fra sig i den unge trup.\nAndreas Skov Olsen er færdig i FC Nordsjælland og drager nu videre for at begynde en italiensk karriere i Bologna.\nFischer-show, ny Silkeborg-nedtur og kontroversielt mål: Se hele søndagens Onside her\nSå du ikke søndagens Onside, får du her chancen for at genopleve weekendens store dramaer i 3F Superligaen.\n17 kasser: Se alle weekendens Superliga-mål her\nDer blev scoret minimum to mål i alle weekendens seks Superliga-kamp, og du kan se dem alle lige her.\nPirates - Cardinals\nDodgers - Angels\nTour de France, Program\nSportens store øjeblikke: Da comeback-kid vandt choksejr i Tour de France foran fransk legende i Paris


Friskolen - Bramming - finddet.dk\nFriskolen i Bramming er en friskole, som er startet på forældrenes eget initiativ. Forældrene ønskede en friskole, hvor der blev lagt vægt på den individuelle elevs læring og et folkekirkeligt grundlag. De værdier bygger skolen stadig på i dag.\nEr du fra Bramming, kender du nok allerede til Friskolen. Kommer du udenbys fra, har du måske læst om skolen i Ugeavisen Bramming, Ugeavisen Esbjerg eller hørt godt om skolen fra tidligere elever eller forældre.\nSøger du som forældrene, der startede Friskolen, en skole, hvor eleverne i grundskolen har tid og mulighed for at tage på lejrskole og studietur samt få nærvær, trivsel og vægt på faglighed? Så er Friskolen i Bramming et godt bud.\nDe vægter fællesskab, demokrati, mening, kreativitet, kristen værdi og generel dannelse højt. Derfor skal man vælge Friskolen i Bramming. De har også fokus på sfo, eksamen og prøver.\nEn god indføring i uddannelseslivet, forretningsliv, det sociale liv og hele livet generelt starter i grundskolen. Giv dit barn det bedste møde med hans eller hendes fremtidige liv.\nFriskole Skole Kristen værdi Dannelse Demokrati Prøve Grundskole Uddannelse Trivsel Faglighed Mening tryghed Lejrskole Studietur Eksamen sfo Nærvær Fællesskab Kreativ Ugeavisen Bramming Ugeavisen Esbjerg Esbjerg\nEmil rasmussen - 5/5\nlugter af hotdog\nVictoria Vibe - 5/5\nDet er en rigtig god skole og vil klart anbefale den\nAnnabelle - 5/5\nChilleren skole, er kun blevet sparket i ansigtet en gang. 5/5\nflemming flemming - 1/5\nJeg gik på skolen i 12 år jeg gik om omkring ca 8 gange og efter den første uge i 8 klasse fik jeg 4 sakse kastede efter mig den ene ramte ida andersen :D\nJanna Vibe - 5/5\nGabelsvej 12C, 6740 Bramming\nmandag 06:30 - 16:30\ntirsdag 06:30 - 16:30\nonsdag 06:30 - 16:30\ntorsdag 06:30 - 16:30\nfredag 06:30 - 15:30


En faglig konflikt kan snige sig ind på passagersædet, når Roskilde Brandsvæsen begynder på ambulancekørslen i Køge, Greve og Solrød.\nDen faglige konflikt mellem 3F og FOA lader ikke til at tæmme interessen for at køre ambulance i Køge, Greve og Solrød\nPå trods af et blokadevarsel og en truende faglig konflikt strømmer de jobsøgende til Roskilde Brandvæsen. Det er arbejdet med ambulancekørsel i Køge, Greve og Solrød Kommune, der trækker, og konkret har 282 personer været til informationsmøde på beredskabsstationen i Roskilde.\n- Vi har ikke mindre end 146 ansøgninger til 65 stillinger og der kommer stadig flere. Dommedagsprofetierne er gjort til skamme, mener beredskabschef i Roskilde, Carsten Iversen.\nHan henviser til det mulige forløb i sagen, at ingen af de nuværende Falck-reddere i Køge Bugt-området skulle vise interesse for at køre i Roskilde-ambulancer. Det kunne være en følge af 3Fs blokadevarsel mod medlemmer, der tager arbejde hos Roskilde Brandvæsen.\nRoskilde Brandvæsen har selv overenskomst med FOA gennem Kommunernes Landsforening, og den vil blive gældende, når Roskilde Brandvæsen afløser Falck på opgaven med ambulance-kørsel i Køge Bugt-området.\n- Jeg opfatter det som en sag mellem to faglige organisationer, fortæller Carsten Iversen.\n- Derudover har jeg ikke meget mere at sige i sagen, andet end at vi har glad smiley for godt arbejdsmiljø. Vi får topkarakterer i alle undersøgelser om medarbejdernes trivsel og i det hele taget gør vi meget ud af arbejdsvilkår. Jeg mener ikke, at man vil møde dårligere arbejdsvilkår, hvis man tager arbejde hos os og skifter fagforening.\n3Fs forhandlingssekretær Søren Andersen ser anderledes på sagen.\n- Det her kan gå hen og blive en speget sag, siger han til Roskilde Avis.\n- Det bør ende med, at der kommer en ny overenskomst, der sikrer de nuværende løn- og arbejdsvikår, når Roskilde Brandvæsen overtager kørslen.\nSøren Andersen mener i øvrigt ikke, at den nuværende og landsdækkende FOA-aftale er gyldig for ambulance- og sygekørsel, og det er Satatsamtet gået i gang med at undersøge.\nRoskilde Brandvæsen overtager kørslen 1. februar.\nRoskilde Brandvæsens budget for ambulancekørsel i Køge, Greve og Solrød er både vandtæt og røgtæt. Det forsikrer beredskabschef Carsten Iversen overfor Roskilde Avis.\n- Vi kunne aldrig drømme om, at sætte kommunens økonomi over styr. Eller vores egne stillinger. Både Kammeradvokaten og ekstern revision har regnet det efter og sagt god for vores tal\n, pointer beredskabschefen.\nAnledningen er den kritik, der i Roskilde Avis onsdag 30. september blev lagt frem af en skeptisk borger ved navn Jørgen Larsen.\n- Der er den lille smule rigtigte i Jørgen Larsens antagelse, at vi vil få lønudgifter for cirka 2,1 millioner kroner om måneden, siger Carsten Iversen.\n- Men han har ikke ret i sin antagelse om vores indtægter. De består ikke bare i de knap 36 millioner, som vores tilbud lyder på. Indtægterne består i et grundbeløb og i et variabelt beløb, der afhænger af, hvor meget vi kører, og hvor langt vi kører. Vores beregninger er baseret på faktuelle tal fra Køge, Grev og Solrød de sidste par år, så vi kendte niveauet, da vi regnede på det, og derfor kommer pengene til at passe.\nFor at understrege seriøsiteten i Roskilde Brandvæsens bud, siger chefen:\n- Vi er tre millionr kroner billigere, end Falcks tilbud. Men otte millioner kroner dyrere, end den pris, Falck reelt gør det for i dag i Køge, Greve og Solrød.\nDen økonomiske konstruktion er dog en tand mere kompleks.\nSundheden eller rentabiliteten, som det hedder, beror også på synergi-effekt mellem kørslen i Roskilde og de tre udenbys kommuner.\n- Når det træder i kraft fra januar, får vi mange ambulancekørsler til sygehuset i Køge. Men vognene kører ikke tomme derfra. Der bliver masser af returkørsel med patienter til de kommuner, vi dækker. Det giver en god udnyttelse og en sund økonomi, understreger Carsten Iversen.\nAmbulance-budgettet sætter gang i alarm-klokken\nUnderskud og penge ud af Roskilde Kommune. Sådan mener Jørgen Larsen fra Roskilde, at det vil gå, når Roskilde Brandvæsen overtager ambulancekørslen i Køge, Greve og Solrød Kommune.\nJørgen Larsen er en kritisk borger med sine skeptiske øjene rettet mod økonomiske fodfejl i Roskilde Kommune. Han finder det helt urealistisk, at Roskilde Brandvæsen kan lave en sund økonomi ud af det tilbud, man har givet på kørslen i de tre udenbys kommuner.\n35 millioner kroner om året, har beredskabschef Carsten Iversen regnet sig frem til at kunne gøre det for. Falck bød ind på opgaven med en knap tre millioner kroner dyrere pris. Region Sjællands kontrolbud lød på 40 millioner kroner.\n- Brødet er slået alt for stort op i forhold til den ovn, man har til bagningen, mener Jørgen Larsen og forklarer:\n35 millioner kroner om året er lig med 2,9 millioner kroner pr. måned i indkomst til brandvæsnet. Men alene det, at man skal betale løn til omkring 70 mand koster ca. 2,1 millioner kroner om måneden. Forskellen er 0,8 millioner kroner, og for de penge skal man klare driften på bygninger, ambulancer og udstyr og mere endnu. Ting som førtst skal enten købes eller leases, forklarer Jørgen Larsen.\nHan baserer sine beregninger på tal og oplysninger hentet på www.beredskabsinfo.dk og region Sjællands hjemmeside.\nPoul Lindor Nielsen er ansvarlig i sagen både som borgmester og som formand for Beredskabskommisionen. Forelagt Jørgen Larsens kritik siger han:\nHar ikke set tal\n- Vi har i byrådet sagt til regionen, at vi gerne vil løfte opgaven med ambulancekørsel i de tre kommuner. Det skal køre rundt og må ikke give underskud, og det skal fungere med den service, Roskilde Brtadvæsen er kendt for her og i Lejre.\nPoul Lindor Nielsen siger til Roskilde Avis, at han ikke selv har nærlæst de budgettal, ambulancekørslen i Køge, Greve og Solrød er baseret på.\n- Men det har jeg heller ikke brug for. Vi har haft eksterne folk til at regne på det, og som beredskabsformand tror jeg på beregningerne. Under forudsætning af, at tallene holder, så kører det på skinner, og det vælter ind med ansøgninger. Vi har det også et godt forhold til Falck og fagforbundet 3F om det.


Ejendomshandel - ADVORET Advokater\nGår du med tanker om at købe en fast ejendom ? ADVORET Advokater har omfattende ekspertise og erfaring inden for ejendomsjura. Vi giver dig tryghed ved din ejendomshandel.\nOvervejer du at købe en fast ejendom ? Hos ADVORET Advokater ved vi, at det måske er den hidtil største investering, du skal til at foretage dig i dit liv. Det er derfor vigtigt at have den rette juridiske rådgivning. Som udgangspunkt er ejendomsmægleren sælgerens rådgiver – og varetager udelukkende sælgerens interesser – og altså ikke din som køber.\nADVORET advokater giver dig kvalificeret rådgivning på området. Vi gennemgår alle dokumenter relateret til handlen og sørger for, at alt foregår retmæssigt. Vi yder selvfølgelig rådgivning gennem hele processen helt frem til skødeskrivningen og tinglysning af din ejendom.\nEn handel er som udgangspunkt bindende for køber, når denne underskriver købsaftalen. Som køber har du dog mulighed for at få indsat vilkår om advokatforbehold, hvilket gør det muligt at fortryde købet, selv efter du har underskrevet købsaftalen. Advokatforbehold er altså for dig som køber en mulighed for at komme ud af købsaftalen, hvis denne ikke findes hensigtsmæssig af advokaten – uden det koster dig ekstra.\nDu er altid velkommen til at kontakte os via telefon eller pr. mail. For os handler det i høj grad om, at du som køber føler dig tryg ved din forestående ejendomshandel.\nKontakt ADVORET Advokater allerede i dag på tlf. 70 70 72 97 eller via e-mail info@advoret.dk


Color settings: Almen snak - Danmarks Online Video Klub\nAntal brugere: 72\nNyeste bruger: colmorten\n24 eller 25 fps?\nsolgt 2 stk. A.Lav mikrofoner 200kr.\nCapture og livestream\nProblemer med "Capture"\nFotokamera til 4K video og livestreaming\nDazzle DVC 170 Rev. 1.2\nAdministrator på Davk !\nHvad ville I vælge ?\nMetadata i videofiler\nsolgt ombygget CAD GXL 1200 mikrofon\n20% rabat på stativer og hoveder.\nSidst opdateret den 4 måneder siden\nKender I folk der blot famler sig frem og håber på et godt resultatet. Sådan er jeg nok.\nJeg har lavet mange videooptagelser i mit studie med lys. Nedenunder er der et eksempel på en video jeg har lavet.\nJeg har købt 5 ledlamper, Ledgo LG-900BCLK, så melder første spørgsmål sig. Hvilken Color Temperature bør jeg vælge? Lamperne 3200K – 7500K, eller kan det i grunden være ligegyldigt, da jeg kan rette alt i Post (Premiere Pro CC 2020)\nJeg optager i øvrigt med Sony PXW-Z90V i 3840 x 2160.\nRigtigt flotte optagelser du har lavet! Du har meget godt styr på lyset vil jeg mene\nOftest er studie lys ~3200k og udendørs ~5600k.\nJeg ville ikke satse på at rette op på temperaturen i post ved mindre man optager i raw.\nDa du ellers midster alt for meget farve og kontrast.\nHvis du optager indenfor i en koncertsal ville jeg lade mig guide af det lys der ellers var i lokalet og finde den temperatur/stil som jeg føler matcher scene bedst. Og derefter sætte temperaturen i kameraet.\nFarvegengivelse i personens hud syntes jeg er den vigtigste at ramme, her kan en lysmåler være en rigtigt godt værktøj.\nDet kan godt være svært nogle gange, da der kan være forskellige lyskilder af forskellig kvalitet.\nRedigeret af TS d. 18-12-2019 14:00, 5 måneder siden\nBjarne E Nielsen har svaret på dette - 5 måneder siden\nTak for dit svar. Jeg optager i mit studie, hvor alle lamper er ens Ledgo LG-900BCLK, og vinduer er mørklagte med sort gardin.\nDu henviser til en lysmåler, men hvad måler den og i grunden? Kan du anbefale en bestemt slags der er til at betale for penge?\nTS har svaret på dette - 5 måneder siden\nDet kamera jeg bruger har indbygget farve og lysmåler som jeg lader mig guide af, har dog længe tænkt at det ville være fedt med en farvemåler, så jeg altid kunne ramme en god hudtone. Man kan få nogle der kan tilsluttes telefonen som ikke er alt for dyre.\nLysmåleren måler scenens lysintensitet så du kan få den rigtige eksponering.\nFarvemåleren måler scenens farve temperatur så du kan ramme den rigtige farve gengivelse.\nDet er altid kedeligt at komme hjem med orange/blå over-/undereksponerede billeder\nJeg har ikke lige været på udkig efter en lysmåler, så har ikke den store erfaring. Men jeg tænker Google har et par bud.\nRedigeret af TS d. 18-12-2019 14:33, 5 måneder siden\nJeg har snakket med en fra Goecker, og den de sælger koster 10.000 kr. + moms, hvilket jeg ikke vil betale for en sådan dims. Desuden kan den så meget, at det er vanskeligt at bruge den. Men jeg kunne godt tænke mig at jeg havde mulighed for at måle farvetemperaturen som den er ved mit ansigt, når jeg optager mig selv, for så kunne jeg indstille mit video kamera til at optage med den samme Kelvin temperatur\nJeg har faktisk et Sony FS7 som kan optage i RAW, men jeg er mere tilfreds med mit Z90, så derfor bruger jeg dette.\nJeg kigger videre.\nBlot lige til orientering, så fandt jeg denne app "Light Spectrum Pro EVO". Desværre er den kun til Iphone mobil, og jeg har Samsung der kører Android. Kom så i tanke om at jeg har en Ipad, så jeg downloadede appen hertil og det fungerer fint.\nJeg har læst at andre skriver den ikke dur, men det er ikke min erfaring, jeg har målt diverse ting med den, og det fungerer godt. Jeg gav 17 kroner for appen.\nDet er jo nogle ret dyre lamper som du har investeret i, så er der ikke opgivet en nominel farvetemperatur i lampernes specifikationer.\nHvad mener du med nominel fartemperatur?\nHej Bjarne, jeg har været inde på Ledgo’s hjemmeside, og jeg kan se, at dine panelers farvetemperatur kan styres med nogle tilhørende filtre, som sættes foran på panelerne, og det er nok ligegyldigt om du vælger 3200 elle 7500 kelvingrader, der h.h.v. svarer til varmt kunstlys og koldt dagslys, du skal bare lave en hvidbalance med dit kamera, eller indstille hvidbalancen til glødepærer eller dagslys.\nDu får intet ud at købe en farvetemperaturmåler, det er rent spild af penge, det var kun noget man brugte tilbage i den analoge tid, nu om stunder kan man hvidbalancekalibrere kameraerne inden optagelsen, og justere på farveholdningen i videoredigeringen.\nPS: Man laver normalt hvidbalance kalibreringen på et hvidt stykke karton, og derfor kan man manipulere kameraet til at lave et varmere look, hvis man kalibrerer på et stykke lyseblåt karton, men sådan nogle trick kræver erfaring, og at man tester kalibreringen inden man laver de rigtige optagelser.\nRedigeret af Kameramann d. 19-12-2019 00:16, 5 måneder siden\nDet du skriver er jeg alt sammen med på og klar over.\nJeg har blot været interesseret i noget bestemt, nemlig at få fundet ud af hvordan jeg finder ud af hvilken farvetemperatur jeg har i mit studie når jeg tænder mine lamper og sætter mit lys. Jeg har nu fundet en app til min Ipad, som ser ud til at vise rigtigt "Light Color Spectrum"\nDet jeg gør er så at sætte mit lys, således at farven på den person der sidder ved flyglet, ser ud som jeg gerne vil have det. Derefter måle temperaturen og indstille mit kamera til at optage med samme kelvin temperatur.\nJeg ved ikke om det bliver bedre end det jeg plejer at gøre, men nu før vi se når jeg en af dagene skal lave nogle optagelser med mig selv.\nMan kan også gøre det på denne her måde....\nRedigeret af 26mook d. 19-12-2019 18:29, 5 måneder siden\nDet vil jeg straks kigge på 26mook.\nKan man ikke uploade et billede eller to?\nDu har jo kun behov for at kende farvetemperaturerne, hvis du har blandingslys, det kan f.eks. være, hvis der er nogle vinduer i dit studie, hvor der kommer dagslys ind, men det kan du jo klare ved at køre dine paneler på 7500 kelvingrader, det kan også være blandingslys, hvis du har nogle lamper med alm. glødepærer eller starinlys, og deres farvetemperatur kan du nogenlunde ramme, hvis kører dine paneler på 3200 kelvingrader.\nJeg har nogle gamle Kodak Color Patches som du kan printe ud og videofilme, og så kan du på skærmen se om din videooptagelse ligner dit print.\nJeg kan ikke vedhæften en jpg'er, så send din e-mail, så får du den direkte i din postbox.\n26mook og kameramann. Tak for jeres svar. Jeg har masser af farvekort, ting til at rette skærmfarver osv. osv. Så der er ikke nogen af disse ting der er fremmede for mig, og som jeg ikke har afprøvet.\nImidlertid har jeg gerne villet finde en enhed der kunne måle farve temperaturen, og det har jeg gjort med denne:\nJeg er således kommet i mål med mine spørgsmål, så jeg behøver ikke flere svar. MEN tak endnu engang.\nGodt at du fandt en løsning\nDer eksisterer også til Android!\nHar kun leget lidt med den, men ser da brugbar ud, så der er andet i verden end iPhone\nOg så kostede den kun 6. kroner\nJeg laver altid en hvidbalance måling med kameraet. Et stykke hvid karton fra boghandleren (10 stk. i en pakke) det placerer jeg så tæt på centrum som muligt. Så zoomer jeg ind så så hele billedet er dækket af den hvide flade. Så laver jeg den manuelle hvid balance og bruger den.\nHvis jeg kører med flere kameraer sætter jeg alle kameraer manuelt til samme hvidbalance.\nKøre man forskellige kameraer, kan der være en forskel i diverse indstillinger i kameraet og hvis man ikke på forhånd har korrigeret i disse settings kan det give problemer rent farve mæssigt.\nJeg arbejder med to kameraer der er ens. Her har jeg indstillingerne helt ens, kopieret fra det ene kamera til de andet.\nTak Calle. Metoden har jeg også tidligere brugt.\nMange advarer om at bruge alm, hvidt karton/papir til hvidbalance da det ikke er neutral ! Din Canon XF300, hvis jeg husker rigtigt, har indbygget vectorscope - har du prøvet at måle på hvidt karton om vectorscope viser et dot lige midt i "skiven" ?\nSkrevet d. 4 måneder siden\nNår, man tænker på den farvegengivelse de fleste mennesker har på deres TV eller PC skærme, så bliver spørgsmålet i opslaget udvandet af faktiske realiteter.\nStort set alle film produktioner benytter jo alligevel manipuleret "cinema look".\nI den sidste ende handler det om smag og behag...\nArise Theme by J. Falk (Falk), Ported for v9 by RobiNN1,359,680 unikke besøg


Det halve kan vel være nok | Information\nRegeringen vil skære 578 millioner af miljøbistanden. Derved falder den fra 1.022,8 til 444,5 millioner.\nFor eftertiden bliver der ikke givet miljøbistand til Swaziland, Leshoto, Malawi, Zambia, Laos eller regionalt til det sydlige Asien.\nDet begrundes med at disse lande har ondt i demokratiet og menneskerettighederne, for Zambias vedkommende dog kun med politisk usikkerhed og mangel på ressourcer hos landets myndigheder.\nI Vietnam skæres miljøbistanden ned fra 140 til 50 millioner, i Cambodia fra 67 til 40. Begge dele begrundes med, at landene ikke kan absorbere mere(!)\nI Tanzania skæres miljøbistanden fra 120 til 68,5 millioner uden anden grund end at indsatsen skal konsolideres.\nSydafrika og Botswana får skåret hver tredje krone fordi der »er behov for at koncentrere indsatsen.«\nI Malaysia skæres miljøbistanden ned fra 80 til 55 millioner fordi landet ikke er fattigt nok. I Namibia henviser man til politiske problemer med menneskerettighederne. Bistand til det internationale arbejde med miljøkonventioner mv. skæres ned med 40 millioner.\n»Miljøbistanden til udviklingslandene er et direkte resultat af de løfter, Danmark sammen med de andre rige lande gav ved FNs topmøde om miljø og udvikling i 1992,« påpeger 16 miljø- og udviklingsorganisationer i en fælles udtalelse. De undlader behændigt at nævne, at det var Per Stig Møller, der gav dem.\n»Det er helt uforståeligt, at regeringen foreslår en så voldsom beskæring af miljøbistanden til ulande netop nu, hvor Danmark skal lede EUs delegation til FN-Topmødet om bæredygtig udvikling i Johannesburg. Verdens øjne vil hvile på Danmark under topmødet... Danmark vil blive set som et land, der ikke holdt fast, da det kom til stykket,« siger gruppen, der blandt andet omfatter Mellemfolkeligt Samvirke, Ibis, FN-Forbundet og Verdensnaturfonden.


Sommerhus - 6 personer - Viking Banke - Gl. Skagen - 9990 - Skagen - 332-020418 - Sommerhussiden.dk\nSommerhus - 6 personer - Viking Banke - Gl. Skagen - 9990 - Skagen\nEmne nr.: 332-020418\nGl. Skagen - Fantastisk feriebolig til 6 personer, beliggende 300 meter fra stranden.\nMeget velholdt og dejlig lyst indrettet feriehus beliggende på åben naturgrund i Gl. Skagen. Husets 92 m2, alle på samme plan, byder sine gæster velkommen i skønne, venlige omgivelser.\nHuset er sortmalet og har udendørs hele to skønne, lukkede terrasser på tilsammen 100 m2. Den ene, hvor også husets indgangsdør findes, vender mod syd og den anden vender mod vest. Begge terrasser er indrettet med havemøbler, havebænke samt blomsterkrukker, og indbyder til skønne timer udendørs. Der findes altid et solfyldt hjørne, hvor en stille stund med en god bog kan nydes. Middagen serveres naturligvis også udendørs på de skønne lune sommeraftener.\nIndendørs er huset indrettet med tre flotte soveværelser. Det ene med dobbeltseng og de to øvrige med hvert to enkeltsenge. Badeværelse med bruseniche, toilet samt vaskemaskine. Badeværelset er indrettet med gulvvarme. Stort og velindrettet køkken alrum med skøn spiseplads, hvor familien samles til hygge og fællesspisning. Køkken alrummet er yderligere indrettet med brændeovn og dejligt sofahjørne med tv, hvor der er god plads omkring sofabordet til hyggelige timer med kort- eller brætspil. Fra køkken alrummet er der direkte udgang til husets vestvendte terrasse og brændeovnen indbyder til hygge på de evt. lidt kølige aftener.\nEn kort gåtur fra ferieboligen findes Solnedgangspladsen i Gl. Skagen, hvor man mødes hver aften for at nyde de fantastiske solnedgange og klappe solen ned. På Solnedgangspladsen er der, i sommerhalvåret, også mulighed for at købe sig en stor is eller nyde en kop kaffe.\nGrenen, Danmarks yderste spids, hvor havene Kattegat og Skagerak mødes, er naturligvis et must, når man besøger Skagen. Hører man til de der har mod på en skøn vandretur, kan man gå direkte fra ferieboligen og følge stranden mod nord, indtil man står på Grenen. En tur på knapt 8 km. Foretrækker man at tage bilen med, er det en kort køretur på små 10 minutter fra ferieboligen.\nParkeringsplads til to biler direkte ved huset.\nHusdyr ikke tilladt i huset.\nHuset opvarmes med elvarme. Gulvvarme i badeværelse og entré, hvor der er klinkegulv. Øvrige rum har trægulve.\nForbrug aflæses og afregnes iflg. aflæsning.\nHuset har IKKE Wifi til rådighed.\nNærmeste indkøb: MENY, 800 meter fra ferieboligen.\nTrinbræt Frederikshavnsvej: 2 km. fra ferieboligen.\nSkagen Station: 3,6 km. fra ferieboligen.